title: TUL Cup

text: TUL:n ja SPL:n seurat pelasivat omissa sarjoissaan koko 1920- ja 1930-lukujen ajan, kunnes toukokuussa 1939 liittojen välille solmittiin niin sanottu yhteistoimintasopimus. Aluksi se käsitti parhaista pelaajista koottujen joukkueiden väliset liitto-ottelut ja piirien väliset ottelut sekä yhteiset maajoukkuevalinnat, niin että Suomen jalkapallomaajoukkueeseen valittiin jatkossa myös TUL:n pelaajia. Tarkoituksena oli saada koottua mahdollisimman iskukykyinen joukkue vuoden 1940 Helsingin olympialaisiin, jotka kuitenkin lopulta peruttiin toisen maailmansodan syttymisen vuoksi. Kesällä 1940 sopimusta muutettiin niin, että myös TUL:n ja SPL:n seurajoukkueiden väliset ottelut tulivat mahdollisiksi. Ensimmäinen yhteinen sarja oli elo–syyskuussa 1941 järjestetty ns. sotasarja ja vuotta myöhemmin Helsingin Kullervo osallistui cup-muotoisena pelattuun Mestaruussarjaan. Samaan aikaan keskenään pelasivat myös liitojen parhaat A-juniorijoukkueet. Vuoden 1943–1944 Mestaruussarjaan osallistui kaksi TUL:n joukkuetta, jotka kuitenkin luopuivat sarjan viimeisistä kesällä 1945 pelatuista otteluista.


title: TUL Cup

text: Yhteistoimintasopimus uusittiin sodan jälkeen huhtikuussa 1946 ja nyt TUL tunnustettiin kaikin osin tasaveroiseksi toimijaksi Suomen Palloliiton kanssa. Vuonna 1946 Suomen mestaruus ratkaistiin liittojen mestarien välisessä kohtaamisessa ja seuraavana kautena niiden kaksi parasta joukkuetta pelasivat yhteisen sarjan mestaruudesta. Vuonna 1948 molempien liittojen kaksi korkeinta sarjatasoa yhdistettiin niin, että liitot pelasivat vielä keväällä omat sarjansa, jonka jälkeen syksyllä järjestettiin 16 joukkueen Mestaruussarja sekä 32 joukkueen kaksilohkoinen Suomensarja. Niihin osallistui kummankin liiton 16 parasta seuraa. Lopullisesti kaikki TUL:n ja SPL:n sarjat yhdistettiin vuonna 1955, jolloin myös TUL:n oman mestaruusturnauksen pelaaminen lopetettiin 18 vuoden ajaksi.


title: TUL Cup

text: TUL:n jalkapallomestaruus herätettiin henkiin jälleen vuonna 1973, jolloin se ratkaistiin cup-muotoisesti. Myöhemmin turnauksesta alettiin myös käyttämään sen nykyistä nimitystä TUL Cup.


title: TUL Cup

text: TUL:n jalkapallomestaruuden pelitapa on vuosien varrella vaihdellut suuresti. Vuosina 1920–1933, 1944 ja 1949–1955 kilpailu järjestettiin cup-muotoisena. Yksinkertainen loppusarja pelattiin 1934–1942 ja 1945, jolloin joukkuemäärä vaihteli neljän ja kahdentoista välillä. Yksinkertainen sarja pelattiin 1940 ja 1941 ja kaksinkertainen sarja puolestaan 1946–1948.


title: TUL Cup

text: Vuodesta 1973 TUL Cupia on pelattu sekä cup- että turnausmuotoisena. 1980-luvun alusta lähtien se on järjestetty kiertävillä paikkakunnilla tiiviinä viikonlopun mittaisena turnauksena ennen varsinaisen sarjakauden alkua. Viime vuosina mielenkiinto kilpailua kohtaan on kuitenkin laskenut niin, että esimerkiksi vuoden 2013 Porissa järjestettäväksi tarkoitettu TUL Cup jouduttiin perumaan osallistujien puutteen vuoksi. Vuoden 2014 mestaruudesta pelattiin lähinnä eteläpohjalaisten joukkueiden voimin UMBRO Cup -nimellä 6. huhtikuuta alkaen. Finaali käytiin 14. heinäkuuta Seinäjoella Jouppilanvuoren tekonurmella.


title: Veijo

text: Veijo on suomalainen miehen etunimi ja harvinainen sukunimi. Nimi on syntynyt Veikko-nimen muunnelmana Nimi Veijo on annettu 1900-luvun alusta vuoden 2016 loppuun mennessä 11 185 suomalaiselle, joista yli puolet on 1940- ja 1950-luvuilla syntyneitä. Veijon nimipäivä on 9. tammikuuta. Samana päivänä nimipäiväänsä viettävät myös Veikko, Veli ja Veikka.


title: Lovetš

text: Lovetš () on kaupunki keski-Bulgariassa Lovetšin alueella. Sen asukasluku on noin 50 000. Lovetš sijaitsee 150 kilometriä pääkaupungista Sofiasta lähellä Pleveniä, Trojania ja Tetevenia.


title: Lovetš

text: Lovetšissa on useita museoita ja teattereita.


title: Lovetš

text: Kaupungissa käytiin syyskuussa 1877 Turkin sotaan liittyvä Lovetšin taistelu, jossa oli mukana Suomen kaartin jäseniä.


title: Conor Clapton

text: Conor Clapton (21. elokuuta 1986 – 20. maaliskuuta 1991 New York, New York, Yhdysvallat) oli muusikko Eric Claptonin poika.


title: Conor Clapton

text: Claptonin äiti oli italialainen näyttelijätär Lory Del Santo, johon Eric Claptonilla oli ollut lyhytaikainen suhde. Poika putosi newyorkilaisen kerrostalon 53. kerroksen ikkunasta 20. maaliskuuta 1991 ja menehtyi välittömästi. Onnettomuus sattui yhdentoista aikaan aamulla. Conor on haudattu Pyhän Maria Magdaleenan kirkkoon Ripleyssä, Surreyssä.


title: Conor Clapton

text: Conorin kuolema vaikutti Eric Claptonin elämään suuresti. Muusikko palasi lavalle yhdeksän kuukautta tapauksen jälkeen. Clapton ja Will Jennings yhdessä kirjoittivat 4-vuotiaan muistolle laulun "Tears in Heaven". Claptonille Grammyn tuonut balladi julkaistiin hänen albumillaan "Unplugged" (1992). Kappale oli jo vuonna 1991 soinut elokuvassa "Rush".


title: Conor Clapton

text: Conorin kuoleman jälkeiset tunteet heijastuvat myös monissa muissa Claptonin kappaleissa. Pojasta kertovat esimerkiksi laulut "Lonely Stranger" ja "The Circus Left Town". Jälkimmäisessä muusikko muistelee viimeistä kertaa, jolloin näki poikansa elossa. He olivat onnettomuutta edeltäneenä iltana olleet seuraamassa sirkusta.


title: Conor Clapton

text: Lory Del Santo on haastattelussaan ilmoittanut nähneensä tapauksesta painajaisia vuosia sen sattumisen jälkeen. Hän on myös ilmoittanut, että ei ole Eric Claptonin kanssa puhunut tapauksesta sanaakaan.


title: Tapio Tiitu

text: Kari Tapio Tiitu (s. 23. joulukuuta 1944 Lapua) on suomalainen urkuri, joka on ollut helsinkiläisen Temppeliaukion kirkon urkurina vuodesta 1970 alkaen.


title: Tapio Tiitu

text: Tiitu suoritti kanttori-urkurin tutkinnon Sibelius-Akatemiassa 1966 ja urkudiplomin 1969. Tiitulle myönnettiin director musices -arvonimi 1976. Hän on konsertoinut Suomessa, muissa Pohjoismaissa sekä Yhdysvalloissa.


title: Tapio Tiitu

text: Vuonna 2009 Tiitu palkittiin Pro Finlandia -kunniamerkillä.


title: Ah Puch

text: Ah Puch, joka tunnetaan myös nimellä Hunhau, on mayojen mytologiassa Maya-kansan kuolemanjumala ja yhdeksännen eli alimman ja hirvittävimmän manalan hallitsija. Ah Puch kuvataan usein ihmiseksi, jolla on pöllön pää. Ah Puchia on kuvailtu myös luurangoksi tai paisuneeksi kulkusin koristelluksi ruumiiksi. Ah Puch vaikuttaa vieläkin Keski-Amerikassa ja Meksikossa, sillä jotkut alkuperäiskansasta uskovat jonkun kuolevan pöllön äännellessä.


title: Revda

text: Revda () on kaupunkimainen taajama Kuolan niemimaan keskiosassa Lovozeron piirissä Murmanskin alueella Venäjällä. Se sijaitsee 149 km Murmanskista kaakkoon. Se on Lovozeron piirin suurin taajama. Piirikeskuksena toimiva Lovozeron kylä sijaitsee maanteitse Revdasta 29 km itäkaakkoon.


title: Revda

text: Revdassa asui vuoden 2010 väestönlaskennan mukaan 8 414 henkeä, mukä oli selvä enemmistö laajan Lovozeron piirin asukkaista (yhteensä 11 820 as.; Lovozeron kylässä 2871 as.). Nimi Revda tulee läheisen Revdozero-järven mukaan. "Revdo" on alkujaan saamea ja tarkoittaa syyskautista poroerotuspaikkaa.


title: Revda

text: Revda perustettiin vuonna 1950 asutukseksi läheistä rautakaivosta ja teollisuutta varten. Kaupungin lähellä 11 km:n päässä on Venäjän Alfa-järjestelmän radionavigointilähetinasema.


title: Revda

text: Taajama on yksi kahdestakymmenestä vuodesta 2008 alkaneen talouskriisin koettelemista yhden tehtaan tai tuotannonalan ympärille rakentuvista kaupungeista tai kaupunkimaisista taajamista, nk. "monogorodeista", joiden asukkaita Venäjän hallitus tuki erityistoimin vuonna 2010. Kaupungin merkittävimpänä työllistäjänä ollut kaivos on ehtynyt; kaupungilla ei nähty olevan tuleivaisuutta, ja asukkaita avustetaan muuttamaan muualle.


title: Esko Riihelä

text: Esko Riihelä (15. toukokuuta 1939 Asikkala – 3. lokakuuta 2017 Helsinki ) oli liikenneohjelmistaan tunnettu radiotoimittaja, joka jäi eläkkeelle Yleisradiosta 1. joulukuuta 2002, mutta jatkoi edelleen toimittajan työtä vapaana toimittajana. Hän muun muassa vastaili lukijoiden liikennekysymyksiin Iltalehden "Kysy Eskolta" -palstalla.


title: Esko Riihelä

text: Riihelä aloitti liikenneohjelmien teon vuonna 1969, kun Yleisradio aloitti liikenteen ilmiöistä kertovan ohjelman. Ohjelmaa tekemässä oli edustajia Yleisradion lisäksi poliisista, liikenneministeriöstä, Autoliitosta ja Liikenneturvasta. Riihelä voitti parhaan radioesiintyjän Telviksen seitsemän kertaa. Vuosina 1970–1974 Riihelä soitti myös DJ Eemuna levyjä Helsingin Tavastialla kolmena iltana viikossa.


title: Esko Riihelä

text: Riihelä istui vuosina 1997–2004 kokoomuksen edustajana Helsingin kaupunginvaltuustossa, minkä jälkeen hän oli siellä kauden 2005–2008 varavaltuutetun paikalta, kun Jussi Pajunen valittiin keväällä 2005 kaupunginjohtajaksi. Riihelä oli myös Uudenmaan maakuntavaltuuston toinen varapuheenjohtaja.


title: Esko Riihelä

text: Riihelä kuoli pitkäaikaisen sairauden murtamana lokakuussa vuonna 2017.


title: Esko Riihelä

text: Martti Servo on tehnyt Esko Riihelästä kappaleen ”Eiköhän kiitetä Riihelää” ja Anssi Kela kappaleen ”Esko Riihelän painajainen”.


title: Bengt-Åke Gustafsson

text: Bengt-Åke Gustafsson (s. 23. maaliskuuta 1958 Karlskoga, Ruotsi) on ruotsalainen entinen jääkiekkoilija, joka valmensi Ruotsin jääkiekkomaajoukkuetta. Maajoukkueen päävalmentajana hän toimi helmikuusta 2005 toukokuuhun 2010.


title: Bengt-Åke Gustafsson

text: Pelaajauransa hän aloitti Ruotsin jääkiekon Allsvenskanin Bofors IK:ssa, kunnes hänet myöhemmin siirrettiin Elitserieniin Färjestads BK:n joukkueeseen. Washington Capitals varasi hänet joukkueeseen vuoden 1978 NHL:n varaustilaisuudessa. Gustafsson teki sopimuksen WHA:ssa pelanneen Edmonton Oilersin kanssa maaliskuussa 1979. Kun Oilers liitettiin NHL:n joukkueeseen, Gustafsson siirrettiin Washington Capitalsiin varausoikeuden nojalla. Gustafssonista kehkeytyi 1980-ja 1990-luvuilla Capitalsin johtava pelaaja, joka teki kaikkiaan 555 tehopistettä (196+359) pelaamissaan 629 runkosarjan ottelussa.


title: Bengt-Åke Gustafsson

text: Vetäydyttyään eläkkeelle NHL:stä hän vietti muutamia vuosia pelaten mm. Ruotsissa ja Itävallassa.


title: Bengt-Åke Gustafsson

text: Lopetettuaan aktiiviuransa pelaajana, Gustafsson on urallaan valmentanut useita seurajoukkueita ja kahta maajoukkuetta. Valmennettuihin joukkueisiin kuuluu muun muassa Sveitsin jääkiekkomaajoukkueen apulaisvalmentajuus, sekä päävalmentajuus Itävallan liigan VEU Feldkirchissä, Sveitsin liigan SC Langnaussa, ja Elitserienin Färjestads BK:ssa.


title: Bengt-Åke Gustafsson

text: 14. helmikuuta 2005 Gustafsson valittiin Ruotsin jääkiekkomaajoukkueen valmentajaksi. Alkumenestys oli vaisu Ruotsin joukkueen sijoittuessa neljänneksi Itävallan jääkiekon maailmanmestaruuskilpailuissa 2005.


title: Bengt-Åke Gustafsson

text:
Maajoukkuekausi 2006 olikin sitten Gustafssonille menestys; ensin hän johdatti Ruotsin kultaan vuoden 2006 Torinon talviolympialaisten jääkiekkoturnauksessa, sitten Ruotsin historialliseen turnausvoittoon vuoden 2006 jääkiekon maailmanmestaruuskilpailuissa. Gustafssonin luotsaama Ruotsin joukkue saavutti ensimmäisenä sekä olympiakullan että maailmanmestaruuden samana vuonna. Hänen valmentajauransa päättyi MM-kisoihin 2010 joissa Ruotsi sai pronssia.
Bengt-Åken poika Anton Gustafsson on jääkiekkoilija.


title: John (Yhdistyneen kuningaskunnan prinssi)

text: Prinssi John (, 12. heinäkuuta 1905 – 19. tammikuuta 1919) oli Britannian kuningasperheen jäsen. Hän oli kuningas Yrjö V:n nuorin poika.


text: Epilepsiasta ja Aspergerin syndrooman piirteistä kärsinyt prinssi syntyi Norfolkissa ja oli kruununperimysjärjestyksessä kuudes. Hänen äitinsä oli kuningatar Mary.


text: Prinssi John kastettiin 3. elokuuta 1905 Sandringhamin kartanossa. Hän sai ensimmäisen epileptisen kohtauksensa nelivuotiaana. Poikaa pyrittiin pitämään poissa julkisuudesta eikä hän osallistunut isänsä kruunajaistilaisuuteen 22. kesäkuuta 1911.


text: John asui Sandringhamin Wood Farmilla, jossa hänen sanotaan monesti eläneen omissa oloissaan. Hänellä oli kuitenkin yksi ystävä, Winifred Thomas. Hän oli suunnilleen prinssin ikäinen yorkshireläinen tyttö, joka oli lähetetty asumaan setänsä ja tätinsä kanssa maalle hänen kärsimänsä astman takia.


text: John oli sairaalloinen ja kärsi epileptisistä kohtauksista koko elämänsä. Johnin vanhemmat eivät olleet läsnä, kun poika menehtyi Wood Farmilla 19.1.1919, kolmentoista vuoden iässä. Tieto tavallista rajummasta sairauskohtauksesta saapui nopeasti Buckinghamin palatsiin. Johnin kohtaukset olivat selvästi lisääntyneet iän myötä, ja lopulta pitkittynyt kohtaus vei hänen henkensä. Hänet haudattiin Sandringhamiin 21. tammikuuta.


text: Prinssi Johnista kertoo Stephen Poliakoffin BBC:lle käsikirjoittama ja ohjaama, vuonna 2003 ensiesitetty kaksiosainen minisarja "Kadonnut prinssi".


title: Johann Tilli

text:
Johann Tilli (s. 11. marraskuuta 1967 Kerimäki) on suomalainen oopperalaulaja, äänialaltaan basso.
Tilli on vieraillut Savonlinnan Oopperajuhlilla vuodesta 1987 ja Suomen Kansallisoopperassa vuodesta 1993 alkaen. Kansainvälisen uran tehnyt Tilli on ollut kiinnitettynä 1990-1996 Hampurin valtionoopperaan ja 1996-1998 Düsseldorfin oopperaan, ja vuodesta 1998 lähtien hänellä on ollut residenssisopimus Dresdenin valtionoopperaan, jossa hän on laulanut mm. kaikki Wagnerin bassoroolit paitsi Hagenin ja Hans Sachsin.


title: Johann Tilli

text: Tilliä on nähty ja kuultu kaikilla Keski-Euroopan merkittävillä oopperalavoilla, kuten Berliinin oopperataloissa, Zürichissä, Münchenin valtionoopperassa, Kölnissä, Stuttgartissa, Madridin Teatro Realissa, Barcelonan Teatro Liceussa sekä Bayreuthin ja Bregenzin musiikkijuhlilla.


title: Johann Tilli

text: Tilli on tehnyt yhteistyötä maailmankuulujen kapellimestarien kuten Claudio Abbadon, Daniel Barenboimin, Semyon Bychkovin, Sir Andrew Davisin, Nicolaus Harnoncourtin, Wolfgang Sawallischin, Giuseppe Sinopolin, Jeffrey Taten ja Christian Thielemannin kanssa. Suomessa Tilli tunnettaneen parhaiten ”Kolmen basson” –kokoonpanosta, jossa kaksi muuta ovat Matti Salminen ja Jaakko Ryhänen. Kolmen basson konserteista on tehty myös sekä video- että CD–taltiointeja. Useat kansainväliset levy-yhtiöt ovat nauhoittaneet Johann Tillin bassoäänen kuultavaksi. Levytyksiä on muun muassa levy-yhtiöille Deutsche Grammophon, Sony Classical, Orfeo, Capriccio, Bis.


title: Johann Tilli

text: Johann Tilli on perustanut Edition Tilli -nimisen nuottikustantamon, jonka julkaisut on suunnattu pääasiassa laulajille ja seurakunnille.


title: Tammi Terrell

text: Thomasina Winifred Montgomery eli Tammi Terrell (29. huhtikuuta 1945 – 16. maaliskuuta 1970) oli yhdysvaltalainen rhythm and blues- ja poplaulaja, joka tunnetaan soolourastaan sekä Marvin Gayen kanssa esittämistään duetoista.


title: Tammi Terrell

text: Terrell syntyi Philadelphiassa, Pennsylvaniassa. Hän solmi vuonna 1961 levytyssopimuksen Scepter Recordsin kanssa, jolle hän levytti taiteilijanimellä Tammy Montgomery. Hän pääsi myöhemmin Motownille. Terrell oli alun perin sooloartisti. Hänen kappaleensa ”I Can’t Believe You Love Me” ja ”Come On and See Me” pääsivät vuonna 1966 R&B-musiikkilistojen top 30 -listoille. Vuonna 1967 hän aloitti esiintymisen Marvin Gayen kanssa. Yhteistyön tuloksena syntyivät esimerkiksi laulut ”Ain’t No Mountain High Enough”, ”Ain’t Nothing Like the Real Thing” ja ”You’re All I Need to Get By”.


title: Tammi Terrell

text: Terrell kaatui yllättäen 14. lokakuuta 1967. Hänellä todettiin myöhemmin pahanlaatuinen aivokasvain, syöpä, joka vei 24-vuotiaan laulajattaren hengen 16. maaliskuuta 1970. Terrellin ainoaksi täysimittaiseksi sooloalbumiksi jäi vuonna 1969 julkaistu "Irresistible".


title: Reginald Arvizu

text: Reginald ”Fieldy” Arvizu (s. 2. marraskuuta 1969 Los Angeles, Kalifornia) on alternative metalia soittavan Korn-yhtyeen basisti ja markkinointivastaava.


title: Reginald Arvizu

text: Kornin ainoa vasenkätinen jäsen Fieldy eroaa muista basisteista siten, että hänellä basso on pystyssä, ei vaakasuorassa kuten normaalisti. Arvizu soittaa bassoa useimmiten hakaten sitä peukalollaan (släpäten), sekä myös sormin. Suurin innoittaja släppäykseen Arvizulle oli Red Hot Chili Peppersin basisti Flea. Muita tärkeitä innoittajia olivat Primuksen Les Claypool ja Faith No Moren Billy Gould. Hänen soittotyylinsä on saanut vaikutteita myös hip-hopista. Arvizu soittaa bassoa Ibanez K-5:lla, joka on hänen signaturebassonsa. Fieldyn soitto on suuressa osassa Kornin musiikissa.


title: Reginald Arvizu

text: Arvizu suunnittelee Kornin fanituotteita ja näyttää ne muille yhtyeen jäsenille, jotka joko hyväksyvät tai hylkäävät ne.


title: Reginald Arvizu

text: Fieldy-lempinimensä Arvizu on keksinyt lempisarjakuvastaan Karvisesta (). Hänellä on vaimo ja kaksi tytärtä. Arvizu on kertonut, että vaikka näyttää usein kuvissa vihaiselta ja "ärjyltä", tämä on todellisuudessa hyvin tunteellinen ja herkkä.


title: Jonas Quinn

text: Jonas Quinn on kuvitteellinen henkilö televisiosarjassa "Tähtiportti". Hän oli sarjassa vakiohahmona yhden tuotantokauden ajan, ja häntä näytteli Corin Nemec.


title: Jonas Quinn

text: Jonas liittyi TP-1:een Tähtiportin kuudennella tuotantokaudella. Häneen tutustuttiin ensimmäisen kerran viidennen tuotantokauden lopussa hänen kotiplaneetallaan Langaralla, jonne TP-1 oli tullut vierailulle tähtiportin läpi. Jonasin kotimaa Kelowna oli sodan uhan alla ja kehitteli voimakasta naquadria-seoksesta valmistettua pommia. Erään testaustilanteen aikana tapahtui onnettomuus, ja Daniel Jackson esti suuren ydinkatastrofin saaden samalla niin suuren annoksen vaarallista säteilyä, että hän menehtyi. Tapauksen nähneet tutkijat uskottelivat kelownalaisille, että Daniel oli yrittänyt sabotoida testitilanteen, mutta Jonas poti omantunnontuskia ja paljastettuaan Kelownan hallitukselle asian oikean tilan ja varastettuaan erän naquadriaa tau'rien tutkimuksia varten hän pakeni Maahan. Hän anoi Maasta turvapaikkaa, koska omalla planeetallaan häntä pidettiin nyt petturina.


title: Jonas Quinn

text: Jonas liittyi pian TP-1:een. Hänen oli työskenneltävä kovasti todistaakseen olevansa TP-1:n jäsenten luottamuksen arvoinen. Nämä surivat edelleen Daniel Jacksonia, ja Jonasin maanmiehet olivat olleet osittain syyllisiä tämän kuolemaan. Jonas osoittautui rohkeaksi ja uhrautuvaksi ryhmän jäseneksi. Hän oppi langaralaiseen tapaan poikkeuksellisen nopeasti ja oli hyvin kiinnostunut niistä kulttuureista, teknologioista ja ilmiöistä, joihin hän TP-1:n parissa törmäsi. Jonasille ominaista oli myös avoimen peruspositiivinen luonne. Vasta pitkän ajan kuluttua muu ryhmä alkoi hyväksyä hänet, Jack O'Neill viimeisenä.


title: Jonas Quinn

text: Kun Daniel Jackson palasi takaisin ihmisen ruumiiseen, hän lunasti takaisin paikkansa TP-1:ssä. Jonas palasi rauhanneuvottelijaksi kotiplaneetalleen, josta hän oli yhdessä TP-1:n kanssa ajanut pois goa'uld Anubiksen ja jossa häntä ei enää pidetty petturina. Hän olisi mielellään jäänyt vielä TP-1:een, ellei olisi niin selkeästi kokenut Danielin ansainneen entisen paikkansa takaisin. Jonas jäi hyviin väleihin TP-1:n ja SGC:n kanssa.


title: Jonas Quinn

text: Jonas vieraili vielä SGC:ssä jaksossa "Fallout". Langara-planeetta oli tuhoutumaisillaan, koska siellä esiintyvä naquadria ei ollutkaan planeetalle ominaista, vaan Langaraa aikoinaan hallinnut goa'uld oli kehittänyt aineen. Kelownalaisten kaksi vuotta aiemmin tekemä naquadria-ydinkoe oli laukaissut ketjureaktion, joka uhkasi räjäyttää koko planeetan naquadria-varaston tehden Langaran asuinkelvottomaksi. Uhkaava katastrofi saatiin kuitenkin estettyä. Tässä auttoi Jonasin tutkimusassistentti Kianna Cyr, jonka kanssa Jonasilla oli orastava suhde. Kianna paljastui kuitenkin pelastusoperaation aikana goa'uldiksi, mutta hänessä elänyt symbiootti pelasti silti planeetan. Symbiootti kuoli rasituksen seurauksena ja aito Kianna jäi henkiin - Jonasin ja Kiannan suhteen kehityksestä Kiannan goa'uldista vapautumisen jälkeen ei ole kerrottu.


title: Jonas Quinn

text: Kymmenennellä tuotantokaudella selvisi, että orit olivat vallanneet Langara-planeetan. Jonasin kohtalosta ei ole tietoa.


title: Blind Melon

text: Blind Melon on yhdysvaltalainen rock-yhtye. Se oli kasassa 1989–1999 ja perustettiin uudelleen 2006.


title: Blind Melon

text: Blind Melon solmi vuonna 1991 levytyssopimuksen Capitol Recordsin kanssa. Yhtyeen debyyttialbumi "Blind Melon" (1992) nousi suosioon varsinkin "No Rain" -singlen ja sen musiikkivideon ilmestymisen myötä. Albumi myi lopulta nelinkertaista platinaa. Yhtye pääsi lämmittelemään Neil Youngia, Lenny Kravitzia, Soundgardenia ja Rolling Stonesia, mutta sen omia kiertueita varjostivat laulaja Shannon Hoonin huumeongelmat.


title: Blind Melon

text: Vuonna 1995 ilmestyi toinen albumi "Soup". Samana vuonna Atlantic Records julkaisi Led Zeppelinille omistetun tribuuttialbumin "Encomium", jolle pääsi Blind Melonin "Out on the Tiles" -cover. Hoon löytyi 21. lokakuuta 1995 kuolleena kokaiinin yliannostukseen. Yhtyeen elossa olleet jäsenet julkaisivat vielä seuraavana vuonna kolmannen ja viimeiseksi jääneen studioalbuminsa "Nico". Se nimettiin Hoonin tyttären mukaan, joka oli isänsä kuoleman hetkellä vasta kolmentoista viikon ikäinen. Yhtye yritti jatkaa, mutta jäsenet päättivät pian lähteä omille teilleen. Hajoamisesta tiedotettiin virallisesti 4. maaliskuuta 1999.


title: Blind Melon

text: 15. syyskuuta 2006 saatettiin julkisuuteen tieto, että Blind Melon oli perustettu uudelleen. Edesmenneen Shannon Hoonin oli korvannut yhtyeen laulajana Travis Warren. 9. marraskuuta yhtyeeltä ilmestyi kolme uutta laulua.


title: Shannon Hoon

text: Richard Shannon Hoon (26. syyskuuta 1967 – 21. lokakuuta 1995) oli yhdysvaltalaisen Blind Melon -yhtyeen päälaulaja ja lauluntekijä. Hän oli myös vierailevana artistina useilla Guns N' Rosesin kappaleilla.


title: Shannon Hoon

text: Hoon syntyi Lafayettessa Indianan osavaltiossa. Hän otti puhuttelunimekseen toisen nimensä Shannonin sekaantumisen estämiseksi, sillä myös hänen isänsä etunimi oli Richard. Hoon harrasti nuorena urheilua ja liittyi valmistuttuaan paikalliseen Styff Kytten -yhtyeeseen.


title: Shannon Hoon

text: Hoon muutti Los Angelesiin ja tapasi Brad Smithin ja Rogers Stevensin, joista tuli hänen yhtyetovereitaan. Blind Melon perustettiin 1989 ja se sai vuonna 1991 levytyssopimuksen Capitol Recordsilta. Debyyttialbumi oli "Blind Melon" (1992).


title: Shannon Hoon

text: Hoon sai vuonna 1995 tyttöystävänsä Lisa Crousen kanssa tyttären Nico Blue. Samana vuonna ilmestyi "Soup", Blind Melonin viimeinen albumi, joka julkaistiin Hoonin ollessa vielä elossa. Pari kuukautta sen ilmestymisen jälkeen huumausaineongelmista kärsinyt Hoon menehtyi New Orleansissa kokaiinin yliannostukseen. Hänet haudattiin Daytoniin, kotiosavaltioonsa Indianaan.


title: Shannon Hoon

text: Blind Melon hajosi muutamia vuosia Hoonin kuoleman jälkeen, vaikka se on sittemmin perustettu uudelleen eri laulajan kanssa. Vuonna 1996 julkaistiin Hoonin tyttären mukaan nimetty kolmas albumi "Nico".


title: Shannon Hoon

text: Shannon Hoonin kuva


title: Georges Grignard

text: Auguste Georges Paul Grignard (25. heinäkuuta 1905 Villeneuve-Saint-Georges – 7. joulukuuta 1977 Le Port-Marly) oli ranskalainen Formula 1 -kuljettaja. Hän osallistui vain yhteen Grand Prix -kilpailuun, eikä saavuttanut yhtään MM-pistettä. Hän voitti vuonna 1950 Pariisin Grand Prix'n, mutta kilpailu ei kuulunut Formula 1 -sarjaan.


title: Venesatama

text: Venesatama on tyypillisesti suojaisa lahdenpoukama, jossa voi pitää venettä. Suomen ympäristöministeriön päätöksen mukaisesti venesatamat jaetaan kotisatamiin, käyntisatamiin ja turvasatamiin:


title: Venesatama

text: Kotisataman omistavat tai sitä hallitsevat venepaikat, joissa veneitä pidetään. Omistajana tai haltijana on kunta, kaupallinen marina tai venekerho. Satamaa käytetään veneiden pääasialliseen säilytykseen. Kotisataman luokka on 2.1 .


title: Venesatama

text: Käyntisatamia ovat satamat, joissa voi käydä veneretken tai matkapurjehduksen aikana kaupassa, venehuollossa, asioimassa, lepäämässä tai yöpymässä. Käyntisatamat jakautuvat vierassatamiin, palvelusatamiin, yleisiin laitureihin sekä luonnonsatamiin. Käyntisataman luokka on 2.2 .


title: Venesatama

text: Vierassatamat (myös vierasvenesatama) ovat hyvätasoisia käyntisatamia, joissa on vähintään kymmenen vierasvenepaikkaa. Vierassataman luokka on 2.2.1 .


title: Venesatama

text: Palvelusatamat ovat pääasiassa vesi-, elintarvike- ja/tai polttoainetäydennyksiin tarkoitettuja satamia, joissa voi olla vierasvenepaikkoja. Palvelusataman luokka on 2.2.2 .


title: Venesatama

text: Yleiset laiturit ovat kyläsatamia tai muita piensatamaia, jotka palvelevat pääasiassa kalastusta tai matkustaja ja yhteysliikennettä. Niitä voidaan käyttää käyntisatamina asioimiseen sataman luonteen mukaisesti. Yleisellä laiturilla voi olla vierasvenepaikkoja. Yleisten laiturin luokka on 2.2.3 .


title: Venesatama

text: Luonnonsatamat ovat kunnan, yhdistyksen tai muun yhteisön virkistystarkoituksiin varattuja tai yleiseen käyttöön otettuja satamia luonnonvaraisella alueella. Luonnonsatama soveltuu yöpymiseen tai vain päiväsaikaiseen virkistäytymiseen. Luonnonsatamien luokka on 2.2.4 .


title: Venesatama

text: Turvasatamat ovat paikkoja, joista voi hakea suojaa, ensiapua tai korjausapua. Turvasatamat jakautuvat suojasatamiin ja hätäsatamiin. Turvasatamien luokka on 2.3


title: Venesatama

text: Suojasatamat ovat satamia, joita on mahdollista käyttää tilanteen muututtua sellaiseksi, ettei veneilyn jatkaminen sillä hetkellä ole järkevää. Syitä voivat olla koventunut merenkäynti, väsymys, pahoinvointi jne. Suojasatamana voidaan käyttää luotsiasemaa, merivartioasemaa, kylää, merkittyä suojasatamaa. Suojasatamien luokka on 2.3.1 .


title: Venesatama

text: Hätäsatama on satama, jota saa käyttää vain hätätilanteessa. Hätäsatama voi olla vaikka rannikkolinnake. Hätäsatamien luokka on 2.3.2 .


title: Deval Patrick

text: Deval Laurdine Patrick (s. 31. heinäkuuta 1956 Chicago, Illinois) on yhdysvaltalainen demokraattisen puolueen poliitikko ja Massachusettsin osavaltion entinen kuvernööri.


title: Deval Patrick

text: Ennen poliittista uraansa Patrick toimi asianajajana ja liikemiehenä. Hänet valittiin kuvernööriksi 67 %:n kannatuksella 7. marraskuuta 2006. Toiseksi sijoittui republikaaniehdokas Kerry Healey. Patrick astui virkaan 4. tammikuuta 2007. Hän on osavaltionsa ensimmäinen afroamerikkalainen kuvernööri ja koko Yhdysvaltain toinen Virginian entisen kuvernöörin Douglas Wilderin jälkeen.


title: Deval Patrick

text: Uskonnoltaan Patrick on presbyteeri. Hän on sanonut kannattavansa Massachusettsissa jo sallittuja homoliittoja. Hän vastustaa kuolemanrangaistusta.


title: Kiiskilänmäki

text: Kiiskilänmäki on Multialla, Nikaranperällä sijaitseva mäki. Mäki on eteläisen ja keskisen Suomen korkein kohta (268,8 metriä merenpinnan yläpuolella). Kiiskilänmäelle on vuonna 2004 rakennettu 20 metriä korkea näkötorni ja sen lähistölle laavu. Matkaa Multian keskustasta Kiiskilänmäelle on 24 km.


title: Kokki

text: Kokki on henkilö, joka toimii ammattimaisena ruoanlaittajana. Kokki voi työskennellä ravintolan, laivan, leirin tai muun vastaavan keittiössä. Ravintolakokin työhön kuuluu muun muassa ruoanlaitto, ruokalistan laatiminen ja asiakkaiden tilauksien vastaanottaminen hovimestarilta, tarjoilijalta tai ”printiltä”. Keittiön esimiehiä ovat vuoromestarit, keittiömestarit ja keittiöpäälliköt.


title: Kokki

text: Kokiksi voi Suomessa päästä esimerkiksi suorittamalla ravintolakokin tai suurtalouskokin ammattitutkinnon tai hotelli-, ravintola- ja catering-alan perustutkinnon. On myös mahdollista opiskella matkailu- ja ravitsemisalan ammattikorkeakoulututkinto, jonka jälkeen nimeke on restonomi (AMK).


title: Hallituspuolue

text: Hallituspuolue on puolue, joka toimii hallituksessa. Sillä viitataan yleensä valtion hallituksen puolueeseen tai puolueisiin, mutta myös esimerkiksi kunnan hallituksessa olevista puolueista voidaan käyttää tätä nimitystä. Hallituksen ulkopuolelle jääneitä puolueita kutsutaan oppositioksi.


title: Hallituspuolue

text: Esimerkiksi Suomen eduskunnassa eduskuntapuolueet saattavat vaalien jälkeen saada puolueensa ministereitä Suomen hallitukseen. Yleensä vaaleissa eniten edustajapaikkoja saaneen puolueen puheenjohtajasta tulee pääministeri.


title: Hallituspuolue

text: Suomen puolueista useimmin on ollut hallituksessa Keskusta (entinen Maalaisliitto) yhteensä 55 kertaa, joista 38 Maalaisliiton nimellä. Toiseksi eniten Ruotsalainen Kansanpuolue, yhteensä 50 kertaa ja seuraavana SDP, yhteensä 36 kertaa hallituksessa.


title: Sarah Palin

text: Sarah Louise Palin [] (o.s. Heath, s. 11. helmikuuta 1964 Sandpoint, Idaho) on yhdysvaltalainen republikaanipoliitikko ja Alaskan entinen kuvernööri. Palin oli republikaanien John McCainin varapresidenttiehdokkaana vuoden 2008 Yhdysvaltain presidentinvaaleissa.


title: Sarah Palin

text: Palin nousi Alaskan kuvernööriksi vuonna 2006. Palinin valinta oli historiallinen, sillä hänestä tuli sekä Alaskan kaikkien aikojen nuorin kuvernööri (virkaan astuessaan 42-vuotias) että osavaltionsa ensimmäinen naispuolinen kuvernööri. Lisäksi hän oli osavaltionsa kuvernööreistä ensimmäinen, joka on syntynyt Alaskan osavaltioksi tulemisen jälkeen. Häntä edelsi Frank Murkowski. Palin ilmoitti eroavansa Alaskan kuvernöörin virastaan heinäkuussa 2009.


title: Sarah Palin

text: Palin on aiemmin toiminut Wasillan pormestarina. Hän syntyi Sandpointissa, Idahossa, ja opiskeli journalismia Idahon yliopistossa. Vuonna 2002 hän yritti päästä Alaskan varakuvernööriksi. Hän jäi kuitenkin toiselle sijalle häviten Loren Lemanille. Kuvernöörinä hän korvasi Frank Murkowskin 2006.


title: Sarah Palin

text: Palinilla on aviomies Todd ja viisi lasta, Bristol, Piper, Track, Willow ja Trig. Nuorimmaisella lapsista on Downin oireyhtymä. Ennen poliittista uraansa Palin voitti vuonna 1984 Miss Wasilla -kauneuskilpailun. Hän osallistui voiton johdosta myös Miss Alaska -kisaan, jossa sijoittui toiseksi. Palin on Kansallisen kivääriyhdistyksen NRA:n jäsen. Hän on myös innokas metsästyksen ja kalastuksen harrastaja.


title: Sarah Palin

text: Palin syntyi roomalaiskatoliseen perheeseen. Hän on aikaisemmin kuulunut helluntailaiseen Assembly of God -kirkkoon, mutta vaihtoi 2002 Wasilla Bible Churchiin, joka ei kuulu mihinkään kirkkokuntaan.


title: Sarah Palin

text: Palin kuuluu Pro life -liikkeeseen, joka vastustaa aborttia. Palin hyväksyy abortin vain siinä tilanteessa, jossa äidin henki on vaarassa. Aborttikysymyksen arveltiin etukäteen nousevan vaalien yhdeksi pääteemaksi.


title: Sarah Palin

text: Palin vastustaa samaa sukupuolta olevien avioliittoja. Palinin mielestä homoseksuaalisuudesta voi "parantua rukouksen voimalla".


title: Sarah Palin

text: Palin tukee kuolemanrangaistusta.


title: Sarah Palin

text: Palin puolustaa Alaskaan rakennettavaa öljyputkea ”Jumalan tahtona” ja pitää Irakin sotaa Jumalan antamana tehtävänä. Hän ei usko ilmaston lämpenemisen johtuvan ihmisen toimenpiteistä.


title: Sarah Palin

text: Palin on kannattanut öljynporauksen aloittamista suojellulla alueella Alaskassa. McCain on puolestaan vastustanut hanketta. Palin vastusti Yhdysvaltain ympäristöviraston aietta julistaa jääkarhu uhanalaiseksi lajiksi. Lisäksi hän vastusti aloitetta, joka olisi kieltänyt susien ja karhujen harrastusmetsästyksen lentokoneesta ja helikopterista käsin, ja käytti ehdotuksen vastaiseen kampanjointiin 400 000 dollaria osavaltion varoja. Hän ehdotti myös 150 dollarin tapporahaa jokaisesta sudesta; ehdotus ei mennyt läpi.


title: Sarah Palin

text: Alaskan kuvernöörivaalien aikaan Palin kannatti koulujen biologianopetukseen kreationismia evoluutioteorian rinnalle. Tultuaan valituksi kuvernööriksi hän ei ryhtynyt toimiin opetussuunnitelmien muuttamiseksi. Palin kuitenkin hyväksyy kreationismista puhumisen oppitunneilla. Palin ei kannata seksuaalikasvatusta kouluihin, vaan nuorille suunnattuja pidättyvyyskampanjoita.


title: Sarah Palin

text: Sarah Palinin on kuvernööriaikanaan saanut syytöksiä vallan väärinkäytöstä. Palinia on syytetty erään poliisipäällikön savustamisesta virastaan, koska tämä ei suostunut erottamaan poliisia, joka oli Sarah Palinin sisaren entinen aviomies; näillä oli huoltajuusriita.


title: Sarah Palin

text: Palin väittää vastustaneensa John McCainin "valtion varojen tuhlaamiseksi" kuvaamaa 200 miljoonan dollarin siltahanketta, vaikka hän kuvernöörinä ajoi sitä.


title: Sarah Palin

text: Palin aiheutti vuonna 2009 kohua kritisoidessaan Obaman terveydenhuoltouudistusta. Palin kirjoitti Facebook-sivuillaan, että toteutuessaan Obaman ajama uudistus toisi maahan ”kuoleman paneelit”, jotka päättäisivät kuka saa hoitoa ja kuka ei. Palinin mielestä esimerkiksi hänen downsyndroomasta kärsivä lapsensa ei saisi Obaman systeemissä hoitoa, koska lapsi ei tuota yhteiskunnalle mitään. Palin kuvali tätä järjestelmää ”suorastaan pahaksi”. Obama vastasi Palinille, etteivät moiset ”omituiset huhut” pidä lainkaan paikkaansa ja ettei kenenkään elämästä päätetä Washingtonin byrokratian mukaan.


title: Sarah Palin

text: Vuonna 2011 nousi kohu Palinin verkkosivuilla olleesta materiaalista. Demokraattien kongressiedustaja Gabrielle Giffords joutui salamurhayrityksen kohteeksi ja Palinia syytettiin vihapolitikoinnista ja vihanlietsonnasta Giffordsia vastaan. Palinin verkkosivuilla oli ollut Yhdysvaltain kartta, jossa oli merkitty aseen tähtäinsymbolilla Obaman terveydenhuoltouudistusta kannattavien poliitikkojen vaalipiirejä. Giffords oli yksi uudistusta kannattavista poliitikoista. Kohun katsottiin myös vahingoittaneen Palinin mahdollisuuksia nousta presidenttiehdokkaaksi vuonna 2012. Palinin väkivaltaista retoriikkaa on arvosteltu sekä oikeistosta että vasemmistosta.


title: Sarah Palin

text: Palin luopui Alaskan kuvernöörin virasta heinäkuussa 2009. Tämän jälkeen hän julkaisi bestselleriksi nousseen kirjan "Going Rogue", jossa kertoo presidentinvaalikampanjasta oman näkökulmansa. Palin solmi myös sopimuksen Fox News -kanavan kanssa ja toimi kanavan asiantuntijana ja poliittisena kommentaattorina. Palinin arvioidaan ansainneen kirjallaan, sopimuksillaan ja julkisilla esiintymisillään vähintään 12 miljoonaa dollaria kuvernöörin virastaan luopumisen jälkeen. Palin on myös esiintynyt Tea Party -liikkeen kokouksissa puhujana. Tea Party vastustaa Obaman hallintoa ja puheessaan Palin syytti Obamaa vaalilupausten pettämisestä ja katsoi Yhdysvaltain olevan valmis uuteen vallankumoukseen. Palin jatkoi Obaman hallinnon kritisointia vuonna 2010 toteamalla Yhdysvaltain kansallisen kivääriyhdistyksen NRA:n vuosikokouksessa uskovansa, että Obaman hallinto kieltäisi yhdysvaltalaisilta aseet ja ammukset, jos hallinto uskoisi voivansa ajaa muutokset läpi ilman vastusta. Palin itse on NRA:n pitkäaikainen jäsen.


title: Sarah Palin

text: Vuoden 2011 lokakuussa Palin ilmoitti, ettei pyri presidenttiehdokkaaksi vuoden 2012 presidentinvaaleihin.


title: Sarah Palin

text: Tammikuussa 2013 Palinin ja Fox Newsin yhteistyön julistettiin päättyneen. Myöhemmin samana vuonna hänet palkattiin uudelleen Foxille analyytikoksi.


title: Dan Harrington

text: Dan Harrington (s. 6. joulukuuta 1945 Cambridge, Massachusetts) on yhdysvaltalainen pokeriammattilainen. Harrington voitti World Series of Pokerin (WSOP) pääturnauksen ykköspalkinnon miljoona dollaria vuonna 1995. Hän on tämän lisäksi ollut kolmasti pääturnauksen finaalipöydässä: 1987 (kuudes, 43 750 USD), 2003 (kolmas, 650 000 USD) ja 2004 (neljäs, 1 500 000 USD). Ennen pokeriuraansa Harrington pelasi backgammonammattilaisena.


title: Dan Harrington

text: Harrington voitti toisen WSOP-rannekkeensa 2500 dollarin no limit hold'em event -turnauksessa samana vuonna kuin pääturnauksen (1995). Tämän turnauksen ykköspalkinto oli 249 000 dollaria. Hän oli vuonna 1995 ykkönen myös European Poker Openissa Lontoossa. Siellä pelimuotona oli Seven-card stud.


title: Dan Harrington

text: World Poker Tourilla Harrington on selviytynyt finaalipöytään kaksi kertaa oltuaan toinen vuonna 2005 Doyle Brunson North American Championship -turnauksessa (voittosumma 620 730 USD) ja voitettuaan 2007 Legends of Pokerin (1 634 865 USD).


title: Dan Harrington

text: Tammikuussa 2010 Harringtonin pokeriuran turnausansiot ylittivät 6,6 miljoonaa dollaria. Hän asuu Santa Monicassa, Kaliforniassa. Golfammattilainen Padraig Harrington ja amerikkalaista jalkapalloa Atlanta Falconsissa pelaava Joey Harrington ovat hänen serkkujaan. Harrington on itse itselleen antanut ironisen lempinimensä "Action Dan" (hänet tunnetaan tiukan konservatiivisena pelaajana).


title: Dan Harrington

text: Harrington on kirjoittanut (yhdessä Bill Robertien kanssa) kolme suosittua turnauspokerioppikirjaa ja kaksi käteispeliopasta:


title: Matti Tuloisela

text: Matti Jalo Veikko Tuloisela (s. 5. toukokuuta 1931 Jyväskylä) on suomalainen oopperalaulaja, äänialaltaan bassobaritoni. Hän jäi eläkkeelle Sibelius-Akatemian laulumusiikin professorin virasta 1994.


title: Matti Tuloisela

text: Tuloiselan oppilaita ovat esimerkiksi Walton Grönroos, Jorma Hynninen, Juha Kotilainen, Raimo Laukka, Turkka Manninen, Pentti Perksalo, Petteri Salomaa, Raimo Sirkiä, Heikki Siukola, Sauli Tiilikainen ja Johann Tilli. Lied- ja oratoriolaulajana Matti Tuloisela kiersi aikoinaan ahkerasti Suomea ja esiintyi oopperassakin. Tuloiselan levytysura kesti lähes 30 vuotta.


title: Matti Tuloisela

text: Matti Tuloiselalla on tutkinto oikeustieteestä, ja hän myös työskenteli juristina. Laulua hän opiskeli yksityisesti Olavi Nybergin johdolla. Kun hänen ensikonserttinsa sai erinomaiset arvostelut vuonna 1955, Tuloisela päätti ryhtyä taiteelliselle uralle. Hänestä tuli lopulta professori Sibelius-Akatemiaan, vaikka hän ei ollut opiskellut missään musiikkikorkeakoulussa, lukuun ottamatta viiden kuukauden rupeamaa Wienin musiikkiakatemiassa.


title: Matti Tuloisela

text: Suurelle yleisölle Tuloisela tuli tutuksi radiosta. Hän oli Matti Lehtisen ohella radiossa käytetyimpiä laulajia. Tuloisela tunnettiin etenkin hengellisen musiikin esittäjänä, ja hänen levytyksiään soitettiin paljon esimerkiksi aamuhartauksissa.


title: Matti Tuloisela

text: Tuloisela avioitui vuonna 1963 Kaisu Tuloiselan (o.s. Tala) kanssa. Heillä on kaksi lasta: Tuomas Tuloisela (s. 1964), joka on isänsä lailla juristi ja oopperalaulaja, ja Minna Leena Tuloisela (s. 1966).


title: Argentiinan Grand Prix 1972

text: Argentiinan Grand Prix 1972 oli Formula 1 -sarjan osakilpailu, joka ajettiin 23. tammikuuta 1972 Autódromo Oscar Alfredo Gálvez -radalla. Kilpailu oli kauden ensimmäinen, ja sen voitti Jackie Stewart. Argentiinan GP oli viimeksi ajettu vuonna 1960.


title: Etelä-Afrikan Grand Prix 1972

text: Etelä-Afrikan Grand Prix 1972 oli Formula 1 -sarjan osakilpailu, joka ajettiin 4. maaliskuuta 1972 Kyalamin radalla. Kilpailun voitti Denny Hulme, jolle voitto oli kauden ensimmäinen.


title: Espanjan Grand Prix 1972

text: Espanjan Grand Prix 1972 oli Formula 1 -sarjan osakilpailu, joka ajettiin 1. toukokuuta 1972 Jaraman radalla. Kilpailun voitti Emerson Fittipaldi, jolle voitto oli kauden ensimmäinen.


title: Monacon Grand Prix 1972

text: Monacon Grand Prix 1972 oli Formula 1 -sarjan osakilpailu, joka ajettiin 14. toukokuuta 1972 Monacon katuradalla. Kilpailun voitti Jean-Pierre Beltoise, jolle voitto oli kauden ensimmäinen. Voitto jäi myös Beltoisen ainoaksi.


title: Risto Saarman

text: Risto Saarman (s. 25. tammikuuta 1956, Jyväskylä) on suomalainen tenori ja laulunopettaja.


title: Risto Saarman

text: Saarman on valmistunut Sibelius-Akatemiasta ja kerännyt kokemusta monissa laulukipailuissa (mm. Lappeenrannan valtakunnalliset laulukilpailut, 2. sija 1984). Risto Saarman oli kiinnitettynä Suomen Kansallisoopperaan vuosina 1979-1999. Hän on esiintynyt yhdeksässä Euroopan maassa, Suomen kaikkien ammattisinfoniaorkestereiden solistina sekä lukuisilla musiikkijuhlilla, kuten Savonlinnan Oopperajuhlilla.


title: Risto Saarman

text:
Risto Saarman on toiminut Lahden Konservatorion laulun lehtorina vuodesta 1996.
Riston veljet Jari Saarman sekä Jukka Saarman ovat myös oopperalaulajia.


title: Belgian Grand Prix 1972

text: Belgian Grand Prix 1972 oli Formula 1 -sarjan osakilpailu, joka ajettiin 4. kesäkuuta 1972 Nivelles-Baulers -radalla. Kilpailun voitti Emerson Fittipaldi, jolle voitto oli kauden toinen.


title: Ranskan Grand Prix 1972

text: Ranskan Grand Prix 1972 oli Formula 1 -sarjan osakilpailu, joka ajettiin 2. heinäkuuta 1972 Circuit de Charade -radalla. Kilpailun voitti Jackie Stewart, jolle voitto oli kauden toinen.


title: Britannian Grand Prix 1972

text: Britannian Grand Prix 1972 oli Formula 1 -sarjan osakilpailu, joka ajettiin 15. heinäkuuta 1972 Brands Hatchin radalla. Kilpailun voitti Emerson Fittipaldi, jolle voitto oli kauden kolmas.


title: Britannian Grand Prix 1972

text: Sekä paalupaikalta lähtenyt Jacky Ickx että toisesta ruudusta lähtenyt Emerson Fittipaldi saivat molemmat erinomaisen lähdön, kun taas kolmannesta ruudusta lähtenyt Peter Revsonin lähtö ei ollut mitenkään erityisen hyvä. Jean-Pierre Beltoise onnistui nousemaan lähdössä kolmanneksi, kun taas Revson ja Jackie Stewart putosivat molemmat yhden sijan eli sijoille neljä ja viisi. Pian Stewart kuitenkin onnistui nousemaan Revsonin ohi neljänneksi. Kärjessä ajaneet Ickx ja Fittipaldi kasvattivat koko ajan eroa muihin kuljettajiin.


title: Britannian Grand Prix 1972

text: Heti kilpailun alussa saatiin keskeyttäneitä, kun Andrea de Adamich joutui keskeyttämään ajettuaan ulos. Pian tämän jälkeen Lotuksen David Walker ajoi todella hitaasti varikolle. Hän kuitenkin pääsi jatkamaan kilpailua oltuaan varikolla todella kauan.


title: Britannian Grand Prix 1972

text: Kun seitsemän kierrosta oli ajettu, meni Henri Pescarolon moottori rikki, ja auto jäi vaarallisesti keskelle tietä. Ratavirkailija tuli suorastaan repimään Pescarolon turvaan. Moottoria jäähdytettiin vaahtosammuttimilla, minkä takia näkyvyys oli huono. Auto jäi pitkäksi aikaa keskelle rataa, koska muita autoja tuli koko aika tapahtumapaikalle, eikä sitä sen takia päästy työntämään nurmikolle.


title: Britannian Grand Prix 1972

text: Jo kolmanneksi noussut Stewart saavutti koko ajan kärjessä ajaneita Ickxiä ja Fittipaldia. Päästyään lähelle Fittipaldia, Fittipaldi ajoi eräässä mutkassa leveäksi, ja Stewart pääsi ohittamaan hänet. Näin hän nousi toiseksi aivan Ickxin perään. Stewart pysyi hyvin Ickxin perässä, mutta kierroksella ohitettavien takia ero pääsi vähän väliä kasvamaan. Kierroksella ohitettavien hidastellessa Fittipaldi onnistui ohittamaan Stewartin nousten näin kilpailussa toiseksi.


title: Britannian Grand Prix 1972

text: Ajettuaan 49 kierrosta Ickx tuli melko hitaasti varikolle, ja joutui keskeyttämään öljynpaineiden vuoksi. Samalla Fittipaldi otti kärkipaikan ja Stewart nousi toiseksi.


title: Britannian Grand Prix 1972

text: Fittipaldi ajoi voittajana maaliin ja Stewart oli toinen noin neljän sekunnin päässä Fittipaldista.


title: Saksan Grand Prix 1972

text: Saksan Grand Prix 1972 oli Formula 1 -sarjan osakilpailu, joka ajettiin 30. heinäkuuta 1972 Nürburgringin radalla. Kilpailun voitti Ferrari-kuljettaja Jacky Ickx, jolle voitto oli kauden ensimmäinen. Ferrari otti kyseisessä kilpailuissa kaksoisvoiton Clay Regazzonin kakkossijalla.


title: Itävallan Grand Prix 1972

text: Itävallan Grand Prix 1972 oli Formula 1 -sarjan osakilpailu, joka ajettiin 13. elokuuta 1972 Österreichringin radalla. Kilpailun voitti Emerson Fittipaldi, jolle voitto oli kauden neljäs.


title: Via sacra

text: Via sacra (myös Sacra via, suom. Pyhä Tie) oli antiikin Rooman virallinen pääkatu. Se johti Capitoliumin Juppiterin temppeliltä Colosseumille. Sen varrella sijaitsivat monet antiikin Rooman merkittävimmistä temppeleistä ja sen yllä kaartuvat Tituksen riemukaari, Augustuksen riemukaari, Tiberiuksen riemukaari ja Septimus Severuksen riemukaari.


title: Via sacra

text: Via Sacra oli valtiollisten, sotilaallisten ja uskonnollisten tapahtumien, kuten triumfi- ja uskonnollisten kulkueiden näyttämö. Lisäksi se oli vilkkaan arkielämän keskus. Sen varrella tehtiin kauppaa, käytiin oikeutta ja vietettiin vapaa-aikaa.


title: Lorschin luostari

text: Lorschin luostari (, ) on luostari Lorschin kaupungissa läntisessä Saksassa, noin kymmenen kilometriä Wormsista itään. Se oli yksi frankkien valtakunnan kuuluisimmista luostareista. Raunioituneenakin sitä pidetään yhä Saksan merkittävimpiin kuuluvana esiromaanisena rakennuksena. Luostarin kronikka (Lorschin koodeksi), joka koottiin 1170-luvulla, on merkittävä dokumentti Saksan varhaiskeskiajan historiasta.


title: Lorschin luostari

text: Vuonna 1991 luostari valittiin Unescon maailmanperintöluetteloon. Perusteluina mainittiin, että luostari ja sen 1 200 vuotta vanha loistavassa kunnossa oleva portti ("Torhall") ovat harvinaista todistusaineistoa frankkien valtakunnan arkkitehtuurista. Lisäksi Lorschin luostari on todisteena lännen heräämisestä ajan uusille aatteille Kaarle Suuren alaisuudessa.


title: Italian Grand Prix 1972

text: Italian Grand Prix 1972 oli Formula 1 -sarjan osakilpailu, joka ajettiin 10. syyskuuta 1972 Monzan radalla. Kilpailun voitti Emerson Fittipaldi, jolle voitto oli kauden viides.


title: Marketta Kokkonen

text: Aira Margetta Kokkonen (käyttää puhutteluetunimenään muotoa Marketta, o.s. Timonen, 20. marraskuuta 1946 Valtimo) on Espoon entinen kaupunginjohtaja (1995–2010). Häntä seurasi virassa Jukka Mäkelä.


title: Marketta Kokkonen

text: Vuonna 2008 Kokkonen sai kaupunkineuvoksen arvonimen.


title: Marketta Kokkonen

text: Kokkonen syntyi Valtimolla, Pohjois-Karjalassa. Hän oli perheensä kolmesta lapsesta vanhin ja kirjoitti ylioppilaaksi Valtimon yhteiskoulusta vuonna 1966. Tämän jälkeen Kokkonen opiskeli maantiedettä Helsingin yliopiston filosofisen tiedekunnan matemaattis-luonnontieteellisessä osastossa. Hän on vuodesta 1969 luonnontieteiden kandidaatti sekä filosofian maisteri vuodesta 1985. Lisäksi hän on suorittanut yhdyskuntasuunnittelun jatko-opintoja.


title: Marketta Kokkonen

text: Kokkosen aiempia virkoja ovat olleet muun muassa Ekonon tutkimusavustaja, Helsingin Seutukaavaliiton tutkija ja Yhteistyövaltuuskunnan tutkimussihteeri. Vuodesta 1974 alkaen hän toimi toistakymmentä vuotta Tuusulan kunnan suunnitteluviroissa. Kokkosesta tuli vuonna 1992 Vihdin kunnanjohtaja. Vuonna 1995 hän aloitti Espoon kaupunginjohtajana, Kokkonen on Suomen suuripalkkaisin kunnanjohtaja, keväällä 2009 hän tienasi autoedun kanssa yhteensä 15 050 euroa kuukaudessa. ja jäi eläkkeelle 31. joulukuuta 2010.


title: Marketta Kokkonen

text: Kokkonen on muun muassa Keskuskauppakamarin valtuuskunnan ja Puolustustaloudellisen suunnittelukunnan jäsen, sekä Kirkkohallituksen taloudellisen neuvottelukunnan puheenjohtaja. Teknillinen korkeakoulu on myöntänyt hänelle tekniikan kunniatohtorin arvon. Hänelle on myönnetty Suomen valkoisen ruusun ritarikunnan komentajamerkki.


title: Marketta Kokkonen

text: Kokkonen on tunnettu kaavoitushankkeiden voimallisesta vetämisestä ja yhteistyöstä yrityselämän kanssa. Hän on myös tunnettu päättäväisenä johtajana, joka vie asiansa eteenpäin, mikäli on niin päättänyt. Esimerkiksi kaavoituksesta Kokkonen on lausunut että maan saanti ei ole Espoossa ongelma, vaan kaavoitusprosessin hitaus. Hänen mielestään valitusten oikeuskäsittelyä pitää nopeuttaa.


title: Marketta Kokkonen

text: Kokkonen on naimisissa Suomen Kuntaliiton omistaman koulutusyhtiö Kuntakoulutus Oy:n toimitusjohtaja Simo Hakamäen kanssa.


title: Marketta Kokkonen

text: Hufvudstadsbladet uutisoi huhtikuussa 2010, että kahdeksan Espoon korkeinta virkamiestä käytti Mäntsälän Hirvihaaran kartanossa vuonna 2008 pidetyssä syysseminaarissa alkoholiin yli tuhat euroa, ja joiden mukana oli muun muassa kaupunginjohtaja Kokkonen. Kerrottiin, että kolmen päivän seminaarin lasku oli runsaat 6 000 euroa.


title: Marketta Kokkonen

text: Kesäkuussa 2009 keskusrikospoliisi ilmoitti Marketta Kokkoseen kohdistuvan epäilyjä lahjusrikkomuksesta ja tuottamuksellisesta virkavelvollisuuden rikkomisesta kun tutkintapyynnön asiassa oli tehnyt sitoutumaton espoolainen kaupunginvaltuutettu Kurt Byman. Virkavelvollisuuden rikkomisepäilykset liittyivät vuosina 2004-2008 tapahtuneisiin teknisen toimen johtajan Olavi Loukon virkamatkojen valvontaan, lahjusrikkomusepäilyyn ja yhteen Kokkosen virkamatkaan. Kokkonen kiisti epäilyt. Esitutkinnan valmistuttua asia siirtyi syyteharkintaan, ja Kokkonen joutui Loukon kanssa syytteeseen virkarikoksesta.


title: Marketta Kokkonen

text: Espoon kaupunginhallituksen jäsen Seppo Huhta (PS) vaati Kokkosen ja Loukon virasta pidättämistä kunnes asia olisi selvitetty. Tammikuussa 2010 Kokkonen ilmoitti jäävänsä eläkkeelle vuodenvaihteessa 2011.


title: Marketta Kokkonen

text: Espoon kaupunginhallitus käsitteli asiaa elokuussa 2010. Kaupunginhallitus päätti äänin 13–2, etteivät Loukoa ja Kokkosta vastaan nostetut syytteet anna aihetta toimenpiteisiin, ja että teknisen toimen johtaja Olavi Louko ja kaupunginjohtaja Kokkonen saavat jatkaa viroissaan. Osa aineistosta oli salaisia. Noin viikko tämän jälkeen 17 Espoon valtuutettua eri valtuustoryhmistä vaati, että virkarikossyytteet on käsiteltävä uudestaan. Syyttäjä vaati sakkoja Kokkoselle tuottamuksellisesta virkavelvollisuuden rikkomisesta. Käräjäoikeus hylkäsi toukokuussa 2011 syytteen tuottamuksellisesta virkavelvollisuuden rikkomisesta. Oikeuden mukaan Kokkonen ei laiminlyönyt valvontavelvollisuuttaan. Kokkosen alainen, Olavi Louko, tuomittiin 5 000 euron sakkoon lahjusrikkomuksesta.


title: Kanadan Grand Prix 1972

text: Kanadan Grand Prix 1972 oli Formula 1 -sarjan osakilpailu, joka ajettiin 24. syyskuuta 1972 Mosport Park -radalla. Kilpailun voitti Jackie Stewart, jolle voitto oli kauden kolmas.


title: Yhdysvaltain Grand Prix 1972

text: Yhdysvaltain Grand Prix 1972 oli Formula 1 -sarjan osakilpailu, joka ajettiin 8. lokakuuta 1972 Watkins Glenin radalla. Kilpailu oli kauden viimeinen, ja sen voitti Jackie Stewart, jolle voitto oli kauden neljäs.


title: La Gleize

text: La Gleize on kylä Belgiassa, noin 20 km Liègestä kaakkoon. Ardennien taistelun aikana talvella 1944-1945 Saksalaisen I SS -panssariarmeijakunnan kärjessä olleen, everstiluutnantti (SS-Obersturmbannführer) Joachim Peiperin komentaman, taisteluosasto Peiperin eteneminen pysähtyi La Gleizeen. Kylässä on museoituna taisteluosasto Peiperiin kuuluneen 501. raskaan SS-panssarivaunupataljoonan 2. panssarivaunukomppanian Tiger II -panssari, torninumeroltaan 213. Vaunun viimeisenä johtajana toimi tiettävästi pataljoonan viestiupseeri, luutnantti (SS-Obersturmführer) Dollinger.


title: Sisäenergia

text: Sisäenergia kuvaa kaikkea systeemin sisään varastoitunutta energiaa, joka voi olla sitoutuneena aineeseen esimerkiksi kemiallisen energian, termisen energian, molekyylien välisen värähtelyn tai kineettisen energian muodossa. Sisäenergian symboli on U ja yksikkö joule.


title: Sisäenergia

text: Sisäenergian arvoja ei voida mitata, mutta sen muutoksia ΔU voidaan. Sisäenergian muutos tunnetaan myös :


title: Sisäenergia

text: Systeemin sisäenergian muutos on yhtä suuri kuin siihen tehdyn työn ja systeemiin tuodun lämpöenergian summa:


title: Sisäenergia

text: missä "ΔQ" on systeemin lämpömäärän muutos ja "ΔW" systeemin tekemä työ tai systeemille tehty työ.


title: Sisäenergia

text: Anglosaksisen kirjallisuuden merkintäsopimuksen mukaan "W > 0", jos systeemi tekee ympäristöön työtä ja "Q > 0", jos systeemi ottaa ympäristöstä lämpöä. Saksalaisessa kirjallisuudessa "W > 0", jos systeemille tehdään työtä.


title: Sisäenergia

text: Ideaalikaasun sisäenergian muutos riippuu vain lämpötilan muutoksesta.


title: Jean Echenoz

text: Jean Echenoz (s. 26. joulukuuta 1947 Orange, Ranska) on ranskalainen kirjailija. Echenoz on opiskellut useissa Etelä-Ranskan yliopistoissa. Pariisissa hän on asunut vuodesta 1970 lähtien.


title: Jean Echenoz

text: Ensimmäisen romaaninsa "Le Méridien de Greenwich" Echenoz julkaisi vuonna 1979. Romaani "Cherokee" (1983) lainaa nimensä Ray Noblen samannimisestä jazzsävellyksestä ja juonensa Dashiell Hammettin dekkarista "Maltan haukka". "Cherokee" sai Prix Médicis -kirjallisuuspalkinnon.


title: Jean Echenoz

text: Arvostetun Goncourt-palkinnon Echenoz sai romaanistaan "Je m’en vais" (1999), joka on käännetty suomeksi nimellä "Minä lähden".


title: Jean Echenoz

text: "Pianossa"-romaani kertoo pianistista, joka pakoilee esiintymisiä. Hän kuolee yhtäkkisesti. Tuonpuoleisessä on ”Keskus”, jossa hänen tekemisensä punnitaan. Hän päätyy takaisin Pariisiin uudistuneena henkilönä.


title: Jean Echenoz

text: Echenoz kuuluu Ranskan Raamatunkäännöskomiteaan, joka julkaisi vuonna 2001 uuden käännöksen Raamatusta.Pierre Brunel: Glissements du roman français au Xxe siècle. Paris: Klincksieck, 2001.


title: Paratiisilinnut (suku)

text: Paratiisilinnut ("Paradisaea") on paratiisilintujen heimoon kuuluva lintusuku, johon kuuluu seitsemän eri lajia.


title: Lorsch

text: Lorsch on kaupunki Hessenin osavaltiossa Saksassa. Se sijaitsee noin 60 kilometriä etelään Frankfurtista. Kaupungissa asui 13 492 ihmistä vuoden 2016 lopussa.


title: Lorsch

text: Kaupunki on kuuluisa benediktiiniläisestä luostarista, joka oli myös karolingitaiteen kuuluisimpia keskittymiä. Useita Saksan karolingihallitsijoista on haudattu luostariin, joka on myös kuuluisa Lorschin koodeksistä, joka kirjoitettiin luostarissa 1100-luvun lopussa. Luostari kuuluu nykyään Unescon maailmanperintöluetteloon.


title: Lorsch

text: Nibelungein laulu mainitsee Lorschin Siegfriedin synnyinpaikkana.


title: Lorschin koodeksi

text: Lorschin koodeksi () on merkittävä historiallinen dokumentti, joka koottiin noin vuosien 1175 ja 1195 aikana Lorschin luostarissa, Saksassa. Se koostuu 460 sivusta, joilta löytyy yhteensä yli 3800 merkintää. Koodeksissa luotellaan luostarille annettuja lahjoja ja sen omistuksia. Siitä löytyy joidenkin Keski-Saksan kaupunkien ensimmäinen historiallinen maininta. Yhteensä koodeksissa on nimetty yli 1000 paikkaa.


title: Lorschin koodeksi

text: Alkuperäistä Lorschin koodeksia ei ole enää olemassa. Nykyään sitä säilytetään Baijerin osavaltion arkistossa.


title: MsHK Žilina

text: MsHK Žilina on Slovakian Extraligassa pelaava jääkiekkojoukkue. MsHK Žilina pelaa kotiottelunsa Žilina Zimny Arenassa, Žilinan kaupungissa Slovakiassa. Se on perustettu 1925. Joukkueen päävalmentaja on Dusan Gregor.


title: MsHK Žilina

text: Slovakian Extraliigan Mestaruudet: 1 (2006)


title: MsHK Žilina

text: MsHK Žilina pelasi European Champions Cupissa samassa lohkossa HPK:n ja Sparta Prahan kanssa vuonna 2007.


title: Hiilivuoto

text: Hiilivuoto on käsite, joka kuvaa tilannetta, jossa liian kireä ilmastopolitiikka ajaa raskaan teollisuuden investoinnit maahan, jossa ilmastopolitiikka on löysempi.


title: Hiilivuoto

text: IPCC arvioi, että hiilivuoto kumoaa 5–20 % Kioton pöytäkirjan päästövähennyksistä.


title: Marko Lämsä

text: Marko Lämsä (s. 24. elokuuta 1977 Oulu) on suomalainen iskelmälaulaja. Hänet kruunattiin Seinäjoen Tangomarkkinoilla tangokuninkaaksi vuonna 2006. Marko sai tuomaristolta 78,5/80 pistettä. Eroa toiseksi sijoittuneeseen Jarno Itkoseen oli 5,5 pistettä. Ennen tangokuninkuuttaan Lämsä on kruunattu kahdesti aiemmin tangoprinssiksi vuosina 2004 ja 2005.


title: Marko Lämsä

text: Lämsä on lähtöisin Oulusta, mutta hän asuu nykyään Tampereella. Lämsä työskenteli ennen tangokuninkuuttaan musiikki-isäntänä Viking Linen Isabellalla ja Amorellalla. Häneltä ilmestyi marraskuussa 2006 ensimmäinen pitkäsoitto "Ikuisesti sinun". Lämsän toinen albumi "Olet kaikki" julkaistiin vuonna 2008.


title: Petri Viljanen

text: Petri Viljanen voi tarkoittaa ainakin seuraavia henkilöitä:


title: Tapani Venho

text: Tapani Venho (8. heinäkuuta 1957 Ypäjä – 21. toukokuuta 2013 Forssa) oli suomalainen kuntavirkamies ja oikeustieteen kandidaatti. Hän toimi Forssan kaupunginjohtajana vuodesta 2002 helmikuuhun 2012, jolloin hän jäi sairauslomalle. Helmikuussa 2013 Venho luopui virastaan ja jäi sairauseläkkeelle. Venho menehtyi syöpään 21. toukokuuta 2013.


title: Tapani Venho

text: Venho valittiin Forssan kaupunginjohtajaksi niukalla äänienemmistöllä vuonna 2002. Hän sai vaalissa 23 ääntä ja hänen vastaehdokkaansa Heikki Havanka 20 ääntä. Venhoa edelsi Hannu Joensuu.


title: Tapani Venho

text: Tapani Venho toimi aiemmin Kuopion kaupungin rakennuslakimiehenä, Keski-Suomen lääninhallituksen nuorempana lääninsihteerinä, Toijalan kaupunginsihteerinä (1988–1998) sekä Oriveden kaupunginjohtajana (1998–2002).


title: Operaatio Mooses

text: Operaatio Mooses (hepreaksi מבצע משה, "Mivtza Moshe") oli etiopianjuutalaisten salainen evakuointi Israeliin Etiopian nälänhädän aikana vuonna 1984. Operaation aikana kuljetettiin noin 8 000 etiopianjuutalaista pakolaisleireiltä Sudanista lentoteitse Trans European Airwaysin lentokoneilla Brysselin kautta Israeliin koska israelilaisilta lentokoneilta oli kielletty lentämistä Sudanin ilmatilassa. Operaatio alkoi 21. marraskuuta 1984 ja päättyi 5. tammikuuta 1985, ja sen toteuttivat yhteistyössä Israelin armeija, CIA, Yhdysvaltojen lähetystö Khartumissa, palkkasoturit ja Sudanin valtion turvallisuusjoukot.


title: Operaatio Mooses

text: Tuhansia etiopianjuutalaisia oli paennut Etiopiasta jalkaisin Sudanin puolella sijaitseviin pakolaisleireihin. Arviolta noin 4 000 henkeä menehtyi vaelluksen aikana. Sudan katsoi evakuointia läpi sormiensa. Kun tapahtumat levisivät julkisuuteen, arabimaat painostivat Sudania kieltämään ilmakuljetukset, ja noin 1 000 etiopianjuutalaista jäi pakolaisleireille. Useimmat heistä evakuoitiin myöhemmin Yhdysvaltojen johtamissa Operaatio Joshuassa 1985 ja Operaatio Solomonissa 1991.


title: Anthem of the Sun

text: Anthem of the Sun on yhdysvaltalaisen Grateful Dead -yhtyeen toinen studioalbumi.


title: Laskostuminen

text: Laskostuminen (myös "aliasoituminen", ) on signaalinkäsittelyssä signaalin kaistaleveyteen nähden liian pienestä näytteenottotaajuudesta johtuva signaalin vääristyminen. Kun analogisesta signaalista otetaan näytteitä näytteenotto- ja kvantisointipiirien avulla, näytteenottotaajuuden tulee Nyquistin teoreeman mukaisesti olla vähintään kaksinkertainen näytteistettävän signaalin taajuuteen verrattuna. Tätä niin sanottua Nyquistin taajuutta harvempi näytteenotto tai korkeampi signaalin kaistaleveys johtaa siihen, että yhdestä värähtelyjaksosta saadaan vähemmän kuin kaksi näytettä, eikä alkuperäistä signaalia enää voida palauttaa siitä otettujen näytteiden perusteella. Liian korkeataajuisesta signaalista otetut näytteet muodostavat samanlaisen näytejonon kuin näytteenottotaajuuden monikerran verran matalampi taajuuskin eikä näitä osasignaaleja voida erottaa toisistaan. Laskostumisessa muodostuu signaali, jonka taajuus on signaalitaajuuden ja näytteenottotaajuuden erotus.


title: Laskostuminen

text: Tunnettu esimerkki laskostumisesta on lännenelokuvissa usein näkyvä kärrynpyörien näennäinen väärä pyörimisnopeus. Elokuvafilmille otetaan näytteitä 24 kuvaa sekunnissa. Kärrynpyörien nopeus on sellainen, että kahden kuvan välillä pyörä ehtii kiertyä useammankin puolavälin ja näennäinen ”puolataajuus” laskostuu väärälle nopeudelle.


title: Laskostuminen

text: Näytteenottotaajuuden monikerran verran toisistaan poikkeavia taajuuksia kutsutaan nimellä aliakset koska näitä taajuuksia vastaavat signaalit summautuvat näytteenotossa eikä niitä voida enää erottaa toisistaan näytteistyksen jälkeen. Laskostumisen välttämiseksi signaali on suodatettava ennen näytteistämistä niin, että signaalin kaistaleveys on alle puolet näytteenottotaajuudesta. Yleensä tämä tapahtuu alipäästösuodattimella, joka suodattaa Nyquist taajuutta korkeammat taajuudet pois. Tällöin niiden mahdollisesti sisältämä informaatio menetetään mutta suodatus estää niiden virheellisestä tallentumisesta muuten aiheutuvan vääristymän.


title: Laskostuminen

text: Radiotekniikassa laskostumisehdot ja Nyquistin teoreema saavat hieman erilaisen muodon käytettäessä kvadratuurinäytteistystä. Kvadratuurinäytteistyksessä signaali on kompleksinen ja jokainen näyte on kompleksiluku. Kompleksisille signaaleille voidaan määritellä myös negatiiviset taajuudet – kompleksinen siniaalto tavallaan sisältää signaalin pyörimissuunnan. Kompleksisten signaalien tapauksessa taajuuden ylittäessä korkeimman positiivisen taajuuden signaalin taajuus kiertyy negatiiviseksi taajuudeksi samaan tapaan kuin binääriluvut positiivisen lukualueen ylittyessä kiertyvät negatiivisiksi luvuiksi. Jotta laskostumista ei kvadratuurinäytteistystä käytettäessä tapahtuisi, näytteenottotaajuuden on oltava vähintään näytteistettävän signaalin kaistaleveyden suuruinen. Tällöinkin jokaisesta jaksosta otetaan vähintään kaksi näytettä koska jokainen kompleksinen näyte sisältää kaksi arvoa: reaali- ja imaginääriosan.


title: Laskostuminen

text: Nyquist-Shannonin näytteenottoteoreeman mukaan jatkuva funktio, joka ei sisällä suurempia taajuuksia kuin formula_1 voidaan täydellisesti palauttaa näytteistä, jotka on otettu vähintään taajuudella formula_2 (Nyquist-taajuus). Mikäli näytteenottotaajuus on matalampi signaali laskostuu kuten yllä olevassa kuvassa


title: Asko Oinas

text: Asko Arvid Oinas (s. 12. huhtikuuta 1929 Kemijärvi) on suomalainen virkamies ja entinen Lapin läänin maaherra.


title: Asko Oinas

text: Oinaan vanhemmat olivat Kalle Oinas ja Hilja Halonen. Hän tuli ylioppilaaksi Torniossa ja valmistui Teknillisestä korkeakoulusta maanmittausalan diplomi-insinööriksi 1956. Naimisiin Oinas oli mennyt kaksi vuotta aiemmin Raili Hakanpään (k. 1960) kanssa. Hänen toinen puolisonsa on Outi Järventaus. Oinas toimi tie- ja vesirakennuslaitoksen palveluksessa Turussa ja Turun teknillisen oppilaitoksen lehtorina 1962–1965. Hänellä oli myös toisen henkilön kanssa rakennusliike, joka muun muassa osallistui Saimaan kanavan rakentamiseen. Kulkulaitosten ja yleisten töiden ministeriön ylitarkastaja Oinas oli vuosina 1965–1970 ja työvoimaministeriön osastopäällikkö vuosina 1970–1973.


title: Asko Oinas

text: Oinas toimi Lapin läänin maaherrana vuosina 1974–1994. Hänestä tuli Martti Miettusen seuraaja ja lääninsä neljäs maaherra. Oinas on Lapin historian pitkäaikaisin maaherra. Hän ehti toimia virassaan kaksikymmentä vuotta, ennen kuin häntä huhtikuussa 1994 seurasi Hannele Pokka.


title: Asko Oinas

text: Oinas toimi 20 vuotta maaherrana ja hänen aikanaan Lappia alettiin kehittää suunnitelmallisesti, ja hän oli merkittävä vaikuttaja esimerkiksi Lapin korkeakoulun (nyk. Lapin yliopisto) perustamisessa.


title: Asko Oinas

text: Oinas on Oulun yliopiston tekniikan kunniatohtori vuodelta 1989 ja Lapin yliopiston hallintotieteiden kunniatohtori vuodelta 1992.


title: Ilmajoen työlaitos

text:
Ilmajoen työlaitos, jota kutsuttiin myös naisvankilaksi, oli Ilmajoella 1937–1972 toiminut naisille tarkoitettu valtion työlaitos. Naiset lähetettiin laitokseen irtolaislain nojalla. Suuri osa heistä oli prostituoituja lähinnä etelän kaupungeista.
Paikalla sijaitsi alun perin Tuomikylän suoviljelyn koeasema. Asemalle perustettiin 1913 vankila. Se lakkautettiin 1932. Naisten työlaitos perustettiin samoihin tiloihin kesällä 1937.


title: Ilmajoen työlaitos

text: Laitoksen rakennukset sijaitsivat molemmin puolin kantatie 67:ää ja Seinäjoki-Kaskinen rautatietä. Tien itäpuolella sijaitsivat maatalousrakennukset, asuinrakennukset taas tien ja radan länsipuolella. Siellä sijaitsi myös pienehkö piikkilangalla aidattu alue, joka sisälsi työlaitosvankien asuinhuoneet, ruokalan, putkat ja sairaalan. Henkilökunnan asunnot olivat aitauksen ulkopuolella.


title: Ilmajoen työlaitos

text: Naiset työskentelivät maatalouden piirissä. Laitoksella oli mm. sikala ja navetta sekä runsaasti peltoja. Erään entisen yövalvojan mukaan laitoksessa asui 135–150 naista, pääosin 25-vuotiaita ja sitä vanhempia. Heistä suurin osa pidätettiin etelän kaupungeissa. Myös Saimaan kanavatyömaalta pidätettiin sinne työskentelemään tulleita naisia. Useimmilla naisilla oli alkoholiongelma, myös rikollisia oli mukana. Karkumatkat olivat yleisiä.


title: Ilmajoen työlaitos

text: Työlaitoksen johtajina toimivat vuorollaan Hillo, Partanen, Pulkkinen ja Jolula.


title: Ilmajoen työlaitos

text: Pääosa säilyneistä rakennuksista sijaitsee kantatie 67:n itäpuolella. Tien länsipuolella, jossa sijaitsivat asuinrakennukset, jäljellä on laitoksen johtajan asunto, joka oli alun perin Terijoen huviloita. Se on edelleen asuinkäytössä. Muista rakennuksista on jäljellä lähinnä kivijalkoja. Laitoksen länsilaitaa pitkin kulkeva koivukuja on osin säilynyt. Aidattu alue on metsittynyt.


title: Ilmajoen työlaitos

text: Osa rakennuksista siirtyi puolustusvoimien käyttöön, kun laitos lakkautettiin kesäkuussa 1972. Pellot siirtyivät Ilmajoen maatalousoppilaitoksen omistukseen.


title: Ilmajoen työlaitos

text: Asetus Ilmajoen työlaitoksesta, annettu 11. päivänä helmikuuta 1955. Irtolaislain nojalla säädetään sosiaaliministeriön toimialaan kuuluvia asioita käsittelemään määrätyn ministerin esittelystä:


title: Ilmajoen työlaitos

text: Työlaitoksen virkaa tai tointa täytettäessä on erityistä huomiota kiinnitettävä asianomaisen henkilökohtaiseen sopivaisuuteen.


title: Hannele Koivunen

text: Hannele Sisko Maritta Koivunen (o.s. "Seitsonen", s. 18. helmikuuta 1949 Helsinki) on suomalainen kulttuurintutkija ja virkamies.


title: Hannele Koivunen

text: Koivunen valmistui ylioppilaaksi Hyvinkään yhteiskoulusta 1968. opiskeli Helsingin yliopistossa kieliä, kansanrunoudentutkimusta ja taideaineita pääaineenaan taidehistoria. Hän on opiskellut muun muassa myös informaatiotutkimusta. Koivunen valmistui filosofian kandidaatiksi vuonna 1973 ja väitteli filosofian tohtoriksi 1994. Hänet tunnetaan muun muassa väitöskirjaansa pohjautuvasta teoksestaan "Madonna ja huora" (1995).


title: Hannele Koivunen

text: Vuonna 1998 Koivunen nimitettiin Helsingin yliopiston uskontotieteen, erityisesti uskontosemiotiikan dosentiksi.


title: Hannele Koivunen

text: Koivunen on työskennellyt erilaisissa kirjastoalan ja kulttuuripolitiikan tehtävissä. Suomen opetus- ja kulttuuriministeriön palveluksessa hän aloitti ensimmäisen kerran vuonna 1973, jolloin hän toimi Lapin läänin taidetoimikunnan sihteerinä. Koivunen työskenteli ministeriössä myös vuosina 1982–1984. Vuonna 2006 hänet nimitettiin viisivuotiskaudelle opetus- ja kulttuuriministeriön taide- ja kulttuuriperintöyksikön päälliköksi.


title: Hannele Koivunen

text: Koivunen sai valtion tiedonjulkistamispalkinnon 1996.


title: Hannele Koivunen

text: Väitöskirjansa "The Woman Who Understood Completely; A Semiotic Analysis of the Mary Magdalene Myth in Gnostic gospel of Mary" pohjalta Koivunen on julkaissut teoksen "Madonna ja huora" (1995). Koivunen on julkaissut myös teoksen "Hiljainen tieto" (1997) sekä lukuisia muita monografioita sekä artikkeleita lehdissä ja kokoomateoksissa.


title: Hannele Koivunen

text: Koivunen nosti ensimmäisenä Suomessa esiin käsitteen oikeudesta tietoon (Turun kirjastopäivät 1981). Teoksessa "Hiljainen tieto" (1997) hän toi suomalaiseen keskusteluun englannin "tacit knowledge" -käsitteen, jonka hän käänsi hiljaiseksi tiedoksi.


title: Jeordie White

text: Jeordie Osborne White (s. 20. kesäkuuta 1971) alias Twiggy Ramirez (nimi muodostunut malli Twiggysta ja sarjamurhaaja Richard Ramirezin nimistä), on muusikko ja nykyinen basisti yhtyeissä kuten Nine Inch Nails ja Goon Moon. Hän oli myös yhtye A Perfect Circlen ja Amboog-A-Lardin basisti.


title: Jeordie White

text:
White tuli tunnetuksi Marilyn Mansonin basistina mutta jätti yhtyeen 29. toukokuuta 2002. Syynä kuulemma että White halusi säilyttää ystävyytensä Mansoniin koska yhtyeen musiikillisista suunnista tuli liian paljon riitaa.
Jeordie White palasi takaisin Marilyn Mansonin basistiksi 7. tammikuuta 2008. Jeordie kuitenkin lopetti uransa Marilyn Mansonin basistina 2017.


title: The Confessions Tour

text: The Confessions Tour on Madonnan Confessions Tour -kiertueesta tehty dvd/cd-paketti. Se ilmestyi myös pelkkänä dvd:nä. Dvd ja cd on nauhoitettu kahtena iltana Lontoon Wembley-areenalla. Se ilmestyi 30. tammikuuta 2007.


title: The Confessions Tour

text: Albumi nousi Yhdysvalloissa Billboard 200 -listan sijalle 15. Suomessa se debytoi virallisen albumilistan viidennellä sijalla, ja pysyi listalla yhteensä neljä viikkoa.


title: Ahvenanmaan sosiaalidemokraatit

text: Ahvenanmaan sosiaalidemokraatit () on Ahvenanmaalla toimiva puolue. Sosiaalidemokraateilla on kuusi edustajaa Ahvenanmaan maakuntapäivillä ja sillä on valtuutettuja kuudessa kunnanvaltuustossa. Puolueen puheenjohtaja on Camilla Gunell.


title: Ahvenanmaan sosiaalidemokraatit

text: Puolueen naisosastot ovat vuodesta 2002 toimineet nimellä "Törnrosorna". Naiset ovat mukana Pohjoismaiden sosialidemokraattisten naisten toiminnassa. Puolueen nuoriso-osasto on "Rosenskotten" ja vammaisosasto "Klätterrosor".


title: Ahvenanmaan sosiaalidemokraatit

text: Ahvenanmaan sosiaalidemokraateilla on läheiset suhteet moniin pohjoismaisiin ja eurooppalaisiin sisarpuolueisiin. Puolue kuuluu Pohjoismaiden työväenliikkeen yhteistyökomiteaan (SAMAK). Pohjoismaiden neuvostossa puolue osallistuu Sosiaalidemokraattisen ryhmän toimintaan.


title: Ahvenanmaan sosiaalidemokraatit

text: Ahvenanmaan ensimmäinen työväenyhdistys perustettiin 1. tammikuuta 1906 Maarianhaminassa. Yhdistykseen liittyi jo pian noin kymmenesosa kaupungin asukkaista. Hieman myöhemmin yhdistyksiä syntyi myös Bertbyhyn, Haraldsbyhyn Tengsödaan ja Kastelholmaan. Aluksi suomen- ja ruotsinkieliset toimivat eri yhdistyksissä. Ensimmäisissä eduskuntavaaleissa 1907 sosialidemokraatit saivat Ahvenanmaalta 357 ääntä.


title: Ahvenanmaan sosiaalidemokraatit

text: Yhdistysten toiminta hiipui hiljalleen, mutta uutta intoa saatiin vuoden 1917 tapahtumista, ja esimerkiksi Maarianhaminaan perustettiin uusi työväenyhdistys. Vapun 1917 mielenosoituksiin osallistui yli tuhat ihmistä, joista suurin osa oli radikalisoituneita venäläisiä sotilaita. Uusia työväenyhdistyksiä perustettiinn Jomalaan, Sundiin, Boxöhön, Finströmiin, Kastelholmaan, Lemlandiin ja Föglöhön. Sisällissodan aikana Ahvenanmaalla ei muodostettu omia punakaarteja, mutta siellä käytiin taisteluita manner-Suomesta siirtyneiden joukkojen välillä. Osallistumattomuudestaan huolimatta saaren sosiaalidemokraatit saivat kokea kovia valkoisten käsissä. Noin 20 vasemmistolaista vangittiin. Osa kiinni otetuista joutui yhdeksäksi kuukaudeksi saksalaiseen vankilaan.


title: Ahvenanmaan sosiaalidemokraatit

text: Suomen itsenäistymisen aikoihin Ahvenanmaalle syntyi liike, joka ajoi alueen liittämistä Ruotsiin. Sosiaalidemokraatit suhtautuivat hankkeeseen kriittisesti. Suomea pidettiin esimerkiksi ruotsalaista järjestelmää demokraattisempana. Suhtautuminen muuttui sisällissodan tappion jälkeen, kun ahvenanmaalaisvastaiseksi koettu oikeisto sai vallan Suomessa. Asennemuutos synnytti skismaa ahvenmaalaisten ja SDP:n johdon välille. SDP ja erityisesti sen ruotsinkieliset pyrkivät lähentämään välejä 1920-luvulla, mutta epäluottamus jatkui eivätkä ahvenanmaalaiset juurikaan halunneet olla tekemisissä suomalaisten kanssa. Ruotsin sosialidemokraattisen työväenpuolueen lehdellä oli enemmän tilaajia kuin SDP:n ruotsinkielisellä äänenkannattajalla.


title: Ahvenanmaan sosiaalidemokraatit

text: Vuonna 1931 sosialidemokraatit saivat ensimmäisen kerran edustajansa Ahvenanmaan maakuntapäiville. Karl Husell istui maakuntavaltuustossa vuosina 1932–1934 ja 1938–1945. Husellin takana ei kuitenkaan ollut mitään varsinaista yhdistystä. 1930-luvun puolivälissä järjestötoiminta lähti uuteen nousuun Viktor Arvidssonin aloitteellisuuden ansioista. Lokakuussa 1937 Maarianhaminassa pidettiin kokous, jossa perustettiin Finlands svenska arbetarförbund. Puhujaksi tapahtumaan oli saatu kansanedustaja Atos Wirtanen. Talvisodan alettua sosiaalidemokraattien toiminnallisuus jälleen väheni.


title: Ahvenanmaan sosiaalidemokraatit

text: Sotien jälkeen ahvenanmaalainen työväenliike jakautui, kun äärivasemmisto sai takaisin toimintaoikeutensa. Osa halusi työväenyhdistysten siirtyvän Suomen kansan demokraattiseen liittoon. Näin ei lopulta käynyt, mutta kansandemokraattien kannatus nousi saaristossa suuremmaksi kuin SDP:n. Kansandemokraatit saivat pitkään maakuntapäiville sosialidemokraatteja enemmän edustajia. 1950-luvun alussa sosialidemokraattien järjestöt lakkasivat käytännössä toimimasta. 1950-luvun lopulla sosiaalidemokraatit menivät mukaan eri poliittisia suuntauksia yhdistäneeseen Åländsk Samling -liittoumaan, sen palkansaajien (II) osastoon, joka toimi lähinnä vaaliorganisaationa.


title: Ahvenanmaan sosiaalidemokraatit

text: 1960-luvun lopulla poliittiset ja ideologiset kysymykset alkoivat jälleen kiinnostaa ja perustettiin Ålands Socialdemokrater. Käytännössä synnytettiin uusi ahvenanmaalainen puolue, jolla oli oma paikallisorganisaationsa. Perustettiin myös nuorisojärjestö "Ålands socialdemokratiska unga" (ÅSU), jonka aktiivisuus oli huipussaan 1970-luvun alkupuolella. Sosiaalidemokraattien oma järjestö toi muutoksia Ahvenanmaan politiikkaan, kun muutkin alkoivat jakautua ideologisiin ryhmiin. Sosiaalidemokraatit saivat tuolloin noin 15 prosenttia äänistä.


title: Ahvenanmaan sosiaalidemokraatit

text: Ahvenanmaan sosiaalidemokraatit osallistuu omilla listoillaan maakunta- ja kunnallisvaaleihin. Vuosina 1991–2007 puolue asetti oman listansa myös eduskuntavaaleissa. Sosialidemokraatit jäivät kuitenkin kauas vaalipiirin ainoasta kansanedustajan paikasta ja vaaleissa 2011 puolue liittoutui Ahvenanmaan keskustan ja Ahvenanmaan tulevaisuuden kanssa muodostaen Åländsk Samling -yhteislistan, jolta eduskuntaan valittiin Elisabeth Nauclér. Eduskuntavaaleissa 1987 puolue osallistui paikan vieneeseen Lista A:han, jossa olivat mukana myös Ahvenanmaan liberaalit.


title: Ahvenanmaan sosiaalidemokraatit

text: Maakuntapäivillä sosiaalidemokraatit ovat olleet 3.–5. suurin puolue. Vaaleissa 2007 se sai 3 edustajaa. Samanaikaisesti pidetyissä kunnallisvaaleissa puolueen edustajia valittiin neljään maakunnan kunnanvaltuustoon (Hammarland, Jomala, Sund, Maarianhamina). Vuonna 2011 sosialidemokraatit kaksinkertaistivat edustajamääränsä maakuntapäivillä ja nousivat listoillaan kuuteen valtuustoon – uusina Eckerö ja Finström.


Kajaanin Kristuksen kirkastumisen kirkko on Kajaanin ortodoksisen seurakunnan pääkirkko. Seurakuntaan kuului vuoden 2009 alkaessa noin 1 850 jäsentä. Kirkkoa komistavat suuret bysanttilaistyyliset freskot. Kirkko sijaitsee Kajaanin keskustassa Sammonpuistossa.


title: Mata Atlântica

text: Brasilian rannikkosademetsä eli Mata Atlântica on sademetsäalue Brasilian itärannikolla. Siihen kuuluu myös alueita Argentiinasta ja Paraguaysta.


title: Mata Atlântica

text: Alun perin Mata Atlântican pinta-ala oli arviolta 1,4 miljoonaa neliökilometriä, mutta runsaiden hakkuiden takia siitä oli vuonna 2004 jäljellä enää alle 7 prosenttia eli 91 900 neliökilometriä. Sademetsä ulottui paikoin satoja kilometrejä sisämaahan. Entisen sademetsän alueella sijaitsevat Brasilian miljoonakaupungit São Paulo ja Rio de Janeiro, joissa asuu 70 % Brasilian väestöstä. Alueella on myös laajoja viljelmiä ja eukalyptusplantaaseja. Nykyään alueella on enää pieniä sademetsäsaarekkeita.


title: Mata Atlântica

text: Mata Atlânticassa on yhden hehtaarin alueelta löydetty 450 puulajia, mikä on enemmän kuin esimerkiksi Saksassa. Alueen lajisto on erittäin rikasta, Mata Atlântica kuuluukin luonnon monimuotoisuuskeskuksiin. Mata Atlânticasta on löydetty 8 000 endeemistä kasvi-, 188 lintu-, 90 nisäkäs- ja 340 sammakkoeläinlajia sekä lukuisia hyönteislajeja. Rannikkosademetsän rikkaudesta kertoo myös se, että alueelta on tavattu 269 nisäkäslajia. Luku on vain kolmanneksen pienempi kuin paljon suuremmassa Amazonin sademetsässä. Alueen luontotyyppejä ovat trooppiset ja subtrooppiset metsät merenpinnan tasosta 2 000 metriin asti.


title: Mata Atlântica

text: Brasilian hallitus kielsi Mata Atlântican hakkuut 1990-luvulla, mutta pienimuotoisia hakkuita tehdään laittomasti yhä. Metsien sirpaloitumisen takia eläimet ovat jääneet eristyksiin pieniin metsäsaarekkeisiin. Monet lajit ovat vaarassa kuolla pois, kun muualta ei saada uutta geneettistä materiaalia. Mata Atlânticassa alueen sademetsät voivat kuitenkin vielä palautua hakkuun jälkeen, toisin kuin Amazonasissa. Tilannetta onkin alettu korjata yhdistämällä ja suurentamalla metsäpalasia toisiinsa. Tämä on auttanut erityisesti kultaleijona-apinaa, joka on tehokkaan suojelun ansiosta runsastunut 1970-luvun 200 yksilöstä 1 000 yksilöön luonnossa. Myös jotkin muut lajit, kuten muriki-apina ja alagoasinhokko-lintu ovat elpymässä.


title: Mata Atlântica

text: Alueelle on perustettu useita suojelualueita, jotka kuuluvat UNESCOn maailmanperintöluetteloon.


title: Tim Powers

text: Timothy Thomas Powers (s. 29. helmikuuta 1952 Buffalo, Yhdysvallat) on yhdysvaltalainen fantasia- ja tieteiskirjailija. Hän muutti vanhempiensa kanssa Kaliforniaan ollessaan seitsemänvuotias. Powers asuu nykyäänkin Kaliforniassa vaimonsa Serenan kanssa.


title: Tim Powers

text: Powers valmistui kandidaatiksi California State Universitystä vuonna 1976. Työkseen Powers opettaa kirjoittamista oman kirjallisen työnsä ohella. Hän oli kuuluisan tieteiskirjailija Philip K. Dickin läheinen ystävä ja luottomies. Heidän tyylinsä eivät muistuta toisiaan, mutta molemmilla on taipumus muuttaa nykypäivän todellisuutta omakseen.


title: Tim Powers

text: Powers on voittanut teoksistaan "Paheiden palatsi" ja "Anubiksen portit" arvostetun Philip K. Dick -palkinnon vuosina 1984 ja 1986. Powersilta on toistaiseksi suomennettu vain "Paheiden palatsi" sekä "Anubiksen portit" kahdessa osassa.


title: Suuret setelit (albumi)

text: 20 suosikkia - Suuret setelit on Four Catsin kokoelma-albumi vuodelta 1995. Levy on osa "20 suosikkia" -kokoelmalevysarjaa.


title: Glasgow’n kooma-asteikko

text: Glasgow'n kooma-asteikko (GCS, Glasgow Coma Scale/Score) on lääketieteessä käytettävä henkilön tajunnantason arviointiin kehitetty asteikko. Asteikon pienin arvo on 3 (syvä tajuttomuus tai kuolema) ja suurin arvo 15 (täysin hereillä oleva henkilö). Asteikkoa ei ole tarkoitettu pienten lasten tajuttomuuden arviointiin, johon on tehty oma asteikkonsa (engl. "Pediatric Glasgow Coma Scale"). Glasgow'n asteikkoa voidaan käyttää myös potilaan ennusteen arviointiin, esimerkiksi aivovammapotilailla heikko tajunta (GCS <8) vuorokauden kuluttua vammasta viittaa huonoon ennusteeseen.


title: Glasgow’n kooma-asteikko

text: Glasgow’n kooma-asteikko on saanut nimensä Glasgow’n yliopiston mukaan siellä työskennelleiden neurokirurgian professorien Graham Teasdalen ja Bryan J. Jennettin kehitettyä ja julkaistua asteikon vuonna 1974.


title: Glasgow’n kooma-asteikko

text: Glasgow'n kooma-asteikossa on kolme osaa: silmien avaaminen (1–4 pistettä), puhevaste (1–5) ja liikevaste (1–6). Nämä kaikki testataan, ja muistiin merkitään sekä kokonaispistemäärä että pisteet jokaisesta osiosta erikseen. Liikevasteen testaamiseksi voidaan tuottaa kipua esimerkiksi painamalla silmäkuopan yläpuolista supraorbitaalihermoa, kynsivallia tai rintalastaa. Reagointi kipuun fleksiolla tarkoittaa nopeaa yläraajojen koukistusta liittyneenä hartioiden nostoon. Reagointi ekstensiolla tarkoittaa kyynärnivelen ojennusta ja käsivarren sisäänkääntymistä ja merkitsee yleensä vakavampaa aivovammaa kuin reagointi fleksiolla. Jos potilas on intuboitu eikä puhevastetta näin ollen pysty testaamaan, puhevasteen kohdalle merkitään "intuboitu".


title: Glasgow’n kooma-asteikko

text: GCS-asteikko kertoo aivovamman vakavuudesta karkeasti ottaen siten, että alle 8 pistettä merkitsee vakavaa vammaa, 9–12 pistettä keskivaikeaa vammaa ja yli 13 pistettä lievää vammaa. Henkilön tajunnantason arviointi pitäisi suorittaa vamman jälkeen aluksi tiheästi (15–30 minuutin välein) ja sairaalassa tilan vakaannuttua esimerkiksi kuuden ja 24 tunnin kuluttua, jotta tajunnantason muutoksia voidaan tarkkailla.


title: Glasgow’n kooma-asteikko

text: Glasgow'n kooma-asteikon hyviä puolia ovat helppous, toistettavuus ja yleismaailmallinen käyttö. Heikkouksina pidetään muun muassa sitä, että asteikko on liian karkea lieville vammoille ja että tajunnan taso ei välttämättä korreloi kudosvaurion vakavuuteen.


title: Matti Pennanen

text: Matti Alpo Tapio Pennanen (s. 23. marraskuuta 1951 Utajärvi) oli Oulun kaupunginjohtaja vuosina 2006–2017.


title: Matti Pennanen

text: Pennanen tuli ylioppilaaksi 1972 ja valmistui diplomi-insinööriksi Oulun yliopistosta 1979. Hän työskenteli useissa eri rakennusalan yhtiöissä Suomessa ja ulkomailla, muun muassa vuosina 1991–1996 YIT-Yhtymä Oy:n aluejohtajana. Oulun apulaiskaupunginjohtajana hän aloitti 2001 ja kaupunginjohtajana 2007. Pennasen ajamia asioita oli muun muassa kaasuputken rakentaminen Norjasta Suomeen.


title: Matti Pennanen

text: Kokoomuslaisen Pennasen valinta Oulun seitsemänneksi kaupunginjohtajaksi vuonna 2006 tuli selväksi jo ensimmäisellä äänestyskierroksella Oulun valtuustossa. Hän sai 35 ääntä. Hänen vastaehdokkaansa Aino-Maija Luukkonen (sd.) sai 22 ja Hannele Pokka kymmenen ääntä.


title: Matti Pennanen

text: Matti Pennanen syntyi rakennusmestari Pentti Pennasen ja Helena Peurasen perheeseen. Hänen puolisonsa vuodesta 1977 on Anna Leppäsaajo, pariskunnalla on kaksi lasta.


title: Öljypoltin

text: Öljypoltin on höyry- tai lämpökattilassa käytettävä polttoöljyllä toimiva lämmityslaite. Kattilan säätötekniikka käynnistää ja pysäyttää öljypolttimen automaattisesti, jotta haluttu veden lämpötila tai höyrynpaine saavutetaan.


title: Öljypoltin

text: Öljypolttimet voidaan jakaa niissä poltettavan öljyn mukaan kevytöljypolttimiin ja raskasöljypolttimiin, joista ensimmäinen on useimmiten pienissä kiinteistöissä käytettävä malli. Raskasta polttoöljyä taas käytetään paljon suuremmissa laitospolttimissa, raskas polttoöljy nimittäin on niin paksua ja sitkeää että vaatii itsessään lämmitystä että sitä voidaan siirtää putkistoissa polttimelle.


title: Öljypoltin

text: Öljy pumpataan ensin säiliöstä suodattimen läpi polttimeen kiinteästi asennetulla pumpulla (toimintakaavio kuvassa), joka saa käyttövoimansa ratasvälitysten kautta samalta akselilta kuin polttimen puhallin. Öljyn virtaus on näin ollen vakio ja optimoitu, joten liekin optimointi tapahtuu puhaltimen ilmamäärää säätämällä.


title: Öljypoltin

text: Puhallin tuo tulipesään paloilman, ja öljy johdetaan suuttimen pitimessä olevan esilämmityspatruunan läpi suuttimeen joka muuttaa öljyn suurpaineiseksi sumuksi. Öljysumu ja puhallettu ilma sekoittuvat palopään jälkeen keskenään, ja sytytysmuuntajan kautta tuleva korkeajännitteinen, yleensä useiden kilovolttien suuruinen sähkövirta johdetaan suuttimelle ja sytytyskärjelle, joiden välille muodostunut valokaari sytyttää öljysumun.


title: Öljypoltin

text: Liekin optimointi tapahtuu tarkastelemalla sitä palotilan kyljessä olevasta pienestä tarkastusikkunasta ja säätämällä samanaikaisesti puhaltimen ilmamäärää sopivan liekin ja ilmamäärän saavuttamiseksi. Jos ilmamäärä on liian pieni, liekki on lepattava, punahehkuinen ja tuottaa paksua noki- ja öljypitoista savua. Jos ilmamäärä taas on liian suuri, kaikki öljy ei ehdi palaa, liekki on pieni ja säkenöivä. Optimaalinen liekki taas palaa täyteläisellä, tasaisella kirkkaankeltaisella liekillä.


title: Öljypoltin

text: Öljylämmitysjärjestelmän pääkomponentit ovat:


title: Ahvenanmaan keskusta

text: Ahvenanmaan keskusta () on Ahvenanmaalla toimiva puolue. Keskusta on Ahvenanmaan maakuntapäivien suurin puolue seitsemällä edustajallaan. Puolueen puheenjohtaja on Harry Jansson.


title: Ahvenanmaan keskusta

text: Ahvenanmaan keskusta perustettiin 13. tammikuuta 1976 pidetyssä kokouksessa, johon kokoonnuttiin hammarlandilaisen Karl-Anders Bergmanin aloitteesta. Paikalle saapuneet halusivat perustaa Ahvenanmaalle pohjoismaisten esimerkkien mukaisen keskustapuolueen. Bergmanin johdolla puolueelle laadittiin 45 kohdan ohjelma, joka hyväksyttiin 22. helmikuuta pidetyssä kokouksessa, johon otti osaa 150 henkilöä. Ohjelma opittiin myöhemmin tuntemaan kokouksen pitopaikan mukaan Hammarbo-teeseinä. Monet perustajista olivat aiemmin toimineet Landsbygdens och skärgårdens valförbund (LOS) -vaaliorganisaatiossa. Mukaan uuteen puolueeseen tuli myös Vapaamielisestä yhteistoiminnasta aiemmin irtautunut Frisinnad Samverkans framstegslista.


title: Ahvenanmaan keskusta

text: Puolueella on paikallisosastoja kunnissa Brändö, Eckerö, Finström, Föglö, Geta, Hammarland, Jomala, Lemland, Lumparland, Maarianhamina, Saltvik ja Sund. Puolueen nuorisojärjestöksi perustettiin vuonna 1977 "Ungcentern" ja naisjärjestöksi 1988 "Centerkvinnorna".


title: Ahvenanmaan keskusta

text: Pohjoismaiden neuvostossa Ahvenanmaan keskusta kuuluu Keskiryhmään, yhdessä Ahvenanmaan liberaalien ja neljän manner-Suomen puolueen kanssa.


title: Ahvenanmaan keskusta

text: Keskusta osallistuu omilla listoillaan maakunta- ja kunnallisvaaleihin. Eduskuntavaaleihin puolue on osallistunut omalla listallaan 1991 ja 2003 sekä vaihtelevissa porvarillisissa liittoumissa muulloin. Vaaleissa 2007 keskusta kuului edustajapaikan saaneeseen oikeistopuolueiden Borgerlig allians -vaaliliittoon. Vuonna 2011 puolue liittoutui sosialidemokraattien ja Ahvenanmaan tulevaisuuden kanssa muodostaen Åländsk samling -yhteislistan, jolta maakunnan edustaja valittiin.


title: Ahvenanmaan liberaalit

text: Ahvenanmaan liberaalit (, lyh. Lib.) on Ahvenanmaalla toimiva liberaali puolue. Lokakuun 2011 vaaleissa liberaalit oli Ahvenanmaan maakuntapäivien toiseksi suurin puolue kuudella edustajallaan. Puolueen puheenjohtaja on Viveka Eriksson.


title: Ahvenanmaan liberaalit

text: Ahvenanmaan liberaalit perustettiin vuonna 1978, kun Landsbygdens och Skärgårdens valförbund -vaalijärjestöstä (LOS) 1975 irtautunut LOS-Liberalerna ja Maarianhaminassa vuodesta 1968 toiminut Mittenliberalerna yhdistyivät uudeksi puolueeksi.


title: Ahvenanmaan liberaalit

text: Liberaaleilla on yli 600 jäsentä ja osasto suurimmassa osassa Ahvenanmaan kunnista. Puolueen naisjärjestö on "Liberala Kvinnogruppen" ja nuorisojärjestö "Ungliberalerna". Pohjoismaiden neuvostossa Ahvenanmaan liberaalit kuuluu Keskiryhmään, yhdessä muun muassa Ahvenanmaan keskustan ja neljän manner-Suomen puolueen kanssa.


title: Ahvenanmaan liberaalit

text: Puolueen tunnus on ruiskaunokki.


title: Ahvenanmaan liberaalit

text: Liberaalit osallistuu omilla listoillaan maakunta- ja kunnallisvaaleihin. Eduskuntavaaleihin puolue on osallistunut omalla listallaan 1995–2003 ja vuonna 2015. Muulloin se on osallistunut eduskuntavaaleihin vaihtelevissa liittoumissa. Vaaleissa 1995 ja 1999 kansanedustaja valittiin liberaalien omalta listalta. Vuosina 1987, 1991 ja 2007 liberaalit oli mukana paikan saaneissa vaaliliitoissa. Liberaalien Gunnar Jansson oli kansanedustajana ruotsalaisessa eduskuntaryhmässä vuosina 1983–2003.


title: Ahvenanmaan maltilliset

text: Ahvenanmaan maltilliset () on Ahvenanmaalla toimiva puolue. Puolueen puheenjohtaja on Johan Ehn.


title: Ahvenanmaan maltilliset

text: Puolueen perustivat porvarillisista piireistä tulleet henkilöt syksyllä 1967 Maarianhaminassa. Ensimmäiseksi puheenjohtajaksi valittiin Klas Eklund. Vuosien 1967 ja 1971 maakuntapäivävaaleissa FS sai kolme edustajaa. Vuonna 1971 perustettiin puolueen nuorisojärjestöksi "Borgerlig Ungdom", jota johti aluksi Roger Jansson. Järjestö vaihtoi myöhemmin nimensä muotoon "Samlad Åländsk Ungdom" ja 1970-luvun lopussa siitä tuli "Frisinnad Ungdom".


title: Ahvenanmaan maltilliset

text: 1970-luvun alussa puolueesta irtautui ryhmä, joka alkoi toimia nimellä Frisinnad Samverkans framstegslista (FSF). FSF sulautui myöhemmin Ahvenanmaan keskustaan.


title: Ahvenanmaan maltilliset

text: Puolue perustettiin nimellä Vapaamielinen yhteistoiminta (). Maaliskuussa 2011 nimeksi vaihdettiin Moderaterna på Åland.


title: Ahvenanmaan maltilliset

text: FS osallistuu omilla listoillaan maakunta- ja kunnallisvaaleihin. Eduskuntavaaleihin puolue on osallistunut vaihtelevissa porvarillisissa liittoumissa ("Borgerlig alternativ" 1987, "Lista C" 1991, "Borgerlig samlingslista" 1995 ja 1999, "FS–obundna" 2003, "Borgerlig allians" 2007, "Alliansen för Åland" 2011). Vuosina 1991, 2003 ja 2007 FS oli mukana edustajapaikan saaneessa vaaliliitossa.


title: Latinankielinen kirjallisuus

text: Latinankielinen kirjallisuus sai alkunsa antiikin Roomassa noin vuonna 240 eaa. ja se jatkuu jossain määrin vielä nykypäivänäkin. Latinankielisen kirjallisuuden historia voidaan jakaa karkeasti kolmeen vaiheeseen: antiikin Rooman kirjallisuuteen, keskiajan latinankieliseen kirjallisuuteen ja uuden ajan latinankieliseen kirjallisuuteen. Kaikkien näiden aikakausien kirjallisuudella on selvästi omat erikoispiirteensä.


title: Latinankielinen kirjallisuus

text: Roomalaisen kirjallisuuden syntyyn vaikutti ratkaisevasti antiikin Kreikan kirjallisuus. Kreikkalaisesta kirjallisuudesta omaksuttujen tyylilajien ja teemojen rinnalla roomalaisten omat innovaatiot jäivät suhteellisen vähäisiksi. Koska antiikin kulttuuriperintö on kuitenkin välittynyt myöhemmille Länsi-Euroopan kansoille juuri roomalaisten kautta, roomalaisen kirjallisuuden jälkivaikutus on ollut huomattava.


title: Latinankielinen kirjallisuus

text: Koska latina säilyi länsimaisen sivistyksen kielenä ja Euroopan "lingua francana" myös Rooman valtakunnan romahtamisen jälkeen, lähes kaikki kirjallisuus laadittiin edelleen latinaksi. Keskiajalta säilyneen latinankielisen kirjallisuuden määrä ylittää selvästi sekä antiikin aikaisen latinankielisen että keskiaikaisen muunkielisen kirjallisuuden määrän. Vasta uudella ajalla latinan merkitys alkoi jatkuvasti kaventua niin, että nykyään se on enää harvojen harrastus. Vaikka uutta latinankielistä kirjallisuutta ei enää juuri synnykään, monia teoksia edelleen käännetään latinaksi, hyvänä esimerkkinä Tuomo Pekkasen vuonna 1986 kääntämä latinankielinen Kalevala.


title: Latinankielinen kirjallisuus

text: Antiikin Rooman kirjallisuus voidaan jakaa erilaisiin kehitysvaiheisiin. Perusteltuja jaottelutapoja on monia, mutta seuraavassa esitetty jaottelu on melko perinteinen.


title: Latinankielinen kirjallisuus

text: Italian niemimaalla ei tunnettu kirjoitustaitoa ennen kuin 700-luvulla eaa. kreikkalainen kirjaimisto levisi sinne. Roomalaiset omaksuivat sen todennäköisesti etruskien välityksellä ja kehittivät siitä ajan mittaan latinalaiset kirjaimet. Aluksi kirjoitusta käytettiin ainoastaan käytännön tarpeisiin, esimerkiksi 450 eaa. syntyneiden kahdentoista taulun lakien muistiin merkitsemiseen. Tämän takia aikakautta kutsutaankin roomalaisen kulttuurin esikirjalliseksi kaudeksi.


title: Latinankielinen kirjallisuus

text: Tuonakin aikana oli silti tiettyjä esikirjallisia perinteitä, joilla oli merkitystä roomalaisen kirjallisuuden myöhemmälle kehitykselle. Roomalaisilla oli oma runomitta, ns. saturninen mitta ("versus Saturninus"), joka ei perustunut tavujen kestoon kuten kreikkalaiset mitat, vaan luultavasti niiden lukumäärään. Kansanomaista suullista runoutta harrastettiin muun muassa sadonkorjuujuhlissa, joissa esitettiin pilkkasäkeitä ("Fescennini versus"). Näytelmätaidekaan ei ollut täysin tuntematonta: oskilaisesta Atellan kaupungista lähtöisin oleva atellaani ("fabula Atellana"), rivo farssinäytelmä, omaksuttiin noin vuoden 300 eaa. tienoilla.


title: Latinankielinen kirjallisuus

text: Kreikkalaisen kulttuurin vaikutus Roomassa voimistui 200-luvulla eaa. ja se johti lopulta myös paikallisen kirjallisuuden syntymiseen. Latinankielisen kirjallisuuden historia aloitetaan perinteisesti vuodesta 240 eaa., jolloin Livius Andronicus esitytti Roomassa ensimmäisen kerran kreikkalaisia näytelmiä latinaksi. Hän myös käänsi Homeroksen "Odysseian" latinaksi saturnista mittaa käyttäen. Kreikkalaisvaikutuksen merkitystä kuvaa hyvin se, että itse Livius Andronicus, latinankielisen kirjallisuuden "isä", oli kreikkalaissyntyinen.


title: Latinankielinen kirjallisuus

text: Vaikka roomalainen kirjallisuus oli nyt syntynyt, latinalaisen kirjakielen kehittymättömyys rajoitti oman kielen käyttöä vielä pitkään. Esimerkiksi historiankirjoitus oli Roomassa aluksi puhtaasti kreikankielistä. Niinpä Rooman ensimmäinen historioitsija, Quintus Fabius Pictor (s. n. 254 eaa.), kirjoitti teoksensa kreikaksi. Vasta Marcus Porcius Caton (234–149 eaa.) historiateos "Origines" oli laadittu latinaksi.


title: Latinankielinen kirjallisuus

text: Latinankielisen kirjallisuuden alkutaipaleen merkittävimpiin nimiin kuuluvat runoilijat Naevius (n. 270–201 eaa.), joka loi ensimmäisen roomalaisen eepoksen "Bellum Poenicum" (Puunilaissota) saturnista mittaa käyttäen, ja Ennius (239–169 eaa.), joka eepoksessaan "Annales" siirtyi kreikkalaisperäiseen heksametriin. Kyseinen teos piti Rooman kansalliseepoksen asemaa Vergiliuksen "Aeneiksen" julkaisemiseen asti.


title: Latinankielinen kirjallisuus

text: Eeppisen runouden ohella näytelmäkirjallisuus saavutti Roomassa jo varhain vahvan jalansijan. "Fabula Atellanan" rinnalle tuli nyt "fabula palliata", kreikkalaisen ns. uuden komedian jäljitelmä. Sen vaikutuksesta syntynyttä roomalaista komediaa kutsuttiin nimellä "fabula togata", Enniuksen luomaa roomalaistyylistä tragediaa taas nimellä "fabula praetexta". Rooman merkittävimpien tragediarunoilijoiden sanotaan olleen Pacuvius (n. 220–130 eaa.) ja Accius (n. 170–85 eaa.). Heidän teoksistaan ei ole kuitenkaan säilynyt kuin joitakin fragmentteja. Kuuluisimmat näytelmäkirjailijat olivat Plautus (n. 250–184 eaa.) ja Terentius (n. 195–159 eaa.), jotka tekivät latinankielisiä sovituksia kreikkalaisista komedioista.


title: Latinankielinen kirjallisuus

text: Esiklassisella kaudella syntyi myös roomalainen satiiri, jonka tarkka alkuperä on epäselvä. Monet antiikin aikaiset kirjallisuudentutkijat, mm. Quintilianus, pitivät sitä puhtaasti roomalaisena kirjallisuudenlajina, jolle ei ollut suoria kreikkalaisia esikuvia. Kyse oli eräänlaisesta heksametrimittaisesta pakinasta, jonka ei välttämättä tarvinnut olla satiirinen sanan nykyisessä mielessä. Jo Ennius oli kirjoittanut tällaisia satiireja, mutta ensimmäisenä merkittävänä satiirikkona pidetään Gaius Luciliusta (n. 180–102 eaa.), jonka tuotannosta tosin on säilynyt vain n. 1300 säettä.


title: Latinankielinen kirjallisuus

text: Ajan mittaan latinankielisen kirjallisuuden kehitys kiihtyi. Kirjakieli hioutui ja teoksia ei vain syntynyt yhä enemmän, vaan ne myös edustivat yhä useampaa kirjallisuudenlajia. Viimein ensimmäisellä vuosisadalla eaa. lähes kaikki kreikkalaisen kirjallisuuden lajit olivat jo edustettuina latinan kielellä. Myös tason katsotaan nousseen niin, että latinankielisen kirjallisuuden historian tätä vaihetta kutsutaan "klassiseksi" tai "kultaiseksi" kaudeksi. Kausi jaotellaan usein vielä tarkemmin toisaalta tasavallan loppuaikaan (80–30 eaa.), toisaalta Augustuksen aikaan (30 eaa.–14 jaa.). Monet varaavat nimityksen "kultainen kausi" ainoastaan jälkimmäiselle. Kirjallisuuden nauttiman arvostuksen kannalta myös ns. hopea-aika (14–120) voitaisiin sisällyttää klassiseen kauteen, mutta näin ei yleensä tehdä koska kieli ja tyyli olivat tuolloin jo jonkin verran muuttuneet.


title: Latinankielinen kirjallisuus

text: Tasavallan loppuajan huomattavimpia kirjailijoita oli Cicero (106–43 eaa.). Hänen laaja proosatekstien tuotantonsa sisälsi filosofisia tutkielmia, puheita, puhetaidon teoriaa koskevia teoksia sekä kirjeitä. Cicero kehitti aktiivisesti latinan kieltä muun muassa luomalla uudissanoja monille abstraktikäsitteille, jotka latinasta vielä puuttuivat. Se, että filosofiasta kirjoittaminen latinaksi tuli ylipäänsä mahdolliseksi, oli pitkälti juuri Ciceron ansiota.


title: Latinankielinen kirjallisuus

text: Toinen jälkivaikutukseltaan huomattava kirjailija oli Julius Caesar, Gallian valloittaja. Caesarin tunnetuimmat teokset, "Gallian sota" ("Commentarii de bello Gallico") ja "Commentarii de bello civili" (Kansalaissota), ovat selkeää asiaproosaa. Kieleen ja tyyliin liittyviä näkemyksiään Caesar esitteli teoksessaan "De analogia" (Kielen lainalaisuudesta), jossa hän muun muassa puolsi sanaston rajoittamista ja normalisointia. "Gallian sodassa" hän itse näytti tästä esimerkkiä: teoksessa ei käytetä kuin noin 1500 eri sanaa. Ciceron ja Caesarin kieli nousi myöhemmin niin suureen arvoon, että termi "klassinen latina" on joskus varattu vain sitä varten.


title: Latinankielinen kirjallisuus

text: Muista proosakirjailijoista mainitsemisen arvoisia ovat Varro (116–27 eaa.), jonka kasvatusohjelmasta ("septem artes liberales") tuli keskiajan koulutusjärjestelmän perusta, ja Sallustius (86–35 eaa.), yksi Rooman tärkeistä historioitsijoista. Cornelius Nepoksen (n. 99–24 eaa.) elämäkertakokoelma "De viris illustribus" (Kuuluisista miehistä) on niin ikään ollut paljon luettu teos nykyaikaan saakka.


title: Latinankielinen kirjallisuus

text: Myös latinankielinen runous kehittyi tasavallan loppuaikana, mistä ansio kuuluu paljolti Catullukselle (n. 84–54 eaa.) ja hänen piirilleen, ns. neoteerikoille (kreikkaa, "uudet runoilijat"). Vanhan ja raskaan, esimerkiksi Enniuksen edustaman isänmaallisen epiikan sijaan he halusivat luoda henkevää ja taidokasta runoutta. Innoituksensa he saivat etenkin aleksandrialaiselta Kallimakhokselta. Catullus on neoteerikoista ainoa, jonka tuotanto on säilynyt nykypäiviin asti. Antiikin aikana Catullusta arvostettiin etenkin hänen mytologisaiheisten pienoiseepoksiensa takia, nykyaikana taas tunnetuimpia lienevät hänen lyhyemmät lyyriset runonsa ja epigramminsa, joiden aihepiiri vaihtelee rakkauslyriikasta pilkkasäkeisiin.


title: Latinankielinen kirjallisuus

text: Myös toinen runouden haara, opetusrunous, otti näinä aikoina huomattavia edistysaskelia. Tässä yhteydessä on mainittava ennen kaikkea Lucretius (n. 95–55 eaa.), joka kuusi kirjaa käsittävässä runoelmassaan "Maailmankaikkeudesta" ("De rerum natura") esitteli roomalaisille epikurolaista filosofiaa.


title: Latinankielinen kirjallisuus

text: Erityisen kukoistava kausi roomalaisen kirjallisuuden historiassa oli keisari Augustuksen aika. Tämä ei johtunut vain kirjallisuuden sisäisestä kehityksestä, vaan myös ulkoisista olosuhteista. Siinä missä tasavallan loppuaikaa olivat leimanneet sisällissodat ja yleinen rauhattomuus, Augustuksen aikana alkanut rauha ("pax Romana") loi uudenlaisen, optimistisen ilmapiirin. Vaikutusta oli myös sillä, että keisari otti – ei vähiten propagandistisista syistä – kulttuurin keskeiseksi osaksi politiikkaansa: Augustus muun muassa perusti Palatiumille Apollon temppelin, johon liittyneestä kirjastosta tuli kirjallisen elämän keskus. Merkitystä oli myös Augustuksen ystävällä Maecenaalla, joka tuki kirjailijoita niin huomattavilla rahasummilla, että hänen nimestään on johtunut nykykieliin sana "mesenaatti".


title: Latinankielinen kirjallisuus

text: Eniten kukoistanut kirjallisuuden ala Augustuksen ajalla oli runous. Sisällöltään se oli osittain kovin aatteellista, sillä Augustuksen hallintoa ja Rooman suuruutta ylistettiin yhtä estoitta kuin rauhan siunauksiakin. Pohjois-Italiasta kotoisin ollut Vergilius (70–19 eaa.) loi Rooman kansalliseepoksen "Aeneiksen", jonka piti ylittää kreikkalaisten "Ilias" ja "Odysseia". Teoksen myöhempää arvostusta ei mitenkään vähentänyt se, että Vergilius itse piti sitä viimeistelemättömänä ja kuolinvuoteellaan vaati sen tuhoamista. Vergiliuksen muusta tuotannosta nousevat esille nelikirjainen opetusruno "Georgica" (Maanviljelijän työt) sekä runokokoelma "Paimenlauluja" ("Bucolica", myös "Eclogae"), ensimmäinen latinankielinen teos Theokritoksen edustaman paimenrunouden alalta.